Thread: भोजपुरी कहानी: सखी\nखेदारू के बिआह फूला संघे बड़ी धूमधाम से भइल। बिदाई के बेरा फूला के माई-बाप, भाई - भउजाई, चाचा-चाची सभे उदास रहे। फूला के सखी चमेलियो कम उदास ना रहली, बाकिर केहू का करित, बेटी के त एक दिन बहुरिया बनहिं के परेला। फूला के अकवारी में भर के चमेली एतना लोर बहवली कि भादवो सरमा गइल। भदवारी में त बरखा के बाद आसमान साफ हो जाला, बाकिर चमेली के आँखियन से ना बरखा ओरात रहे ना बादर। बिदाई भइल, नवसे आ उनके घर के सभे बहुत निहाल रहे। येने कार में बहुरिया के साथे नवसे प्रेम रस में नहात रहलन, त ओने घर के मेहरारू समाज बहुरिया के इन्तजार में नाचत गावत रहे।\nबाकिर भगवान जी के मरज़ी के का कहल जा! ऊहाँ के त कुछ अउरिए मंजूर रहे! बड़ी जोर आन्ही आइल, सड़क के दूनू बगल रहे बड़े बड़े पेड़, बीचे बीचे निकसत रहे बरातिन के काफिला। अचानक एगो पेड़ गिरल, टेक्सी में बइठल खेदारू के बाबूजी घाही हो गइलन। अब का होखो सभे उनके ले के अस्पताल पहुँचल।\nडाक्टर कहलन कि "गहीर चोट लागल बा, आपरेशन करे के पड़ी कम से कम पचास हजार के\nइन्तजाम करीं लोगिन।"\n19-03-2015, 07:43 PM #2\nRe: भोजपुरी कहानी: सखी\nघरे त फूटल कउड़ी ना रहे, कहाँ से आइत पचास हजार! बड़ी घावला के बाद नेउरसेठ बियाज पर रूपया देबे के तइयार हो गइलन। शंकर के चीर-फार, दवा-दारू भइल, कुछ दिन में ऊ त ठीक हो गइलन। बाकिर पचास हजार के करजा कवनो रोग से कम तना रहे। खेदारू बेचारू का करतें! किरिया खा लिहलन कि " जबले हम करजा नाचुकाइब अपना मेहरारू से देहिं ना छुआइब।"\nखेदारू कमाये दिल्ली जात रहलन, उनकर मेहरारू बहुते उदास रहली। करिया बादरघेरले होखे, धान पानी बिन सूखत होखे, आन्ही आवे आ बादर उधिआ जा, बुनियो नापरे त डरेरा पर आस में बइठल किसान के जइसल बुझाला, कुछ अइसने बुझाईल फूलाके। उनकी अँखियन से लोर झरे लागल।\nखेदारू के जाते फूला के रोज ताना मिले लागल। "ये कुलच्छनी के आवते घर भिलागइल। ई मरियो जाइत त करेजा जुड़ाइत।" अउरियो का जाने कवन कवन ताना सुत-उठके मिले, बाकि फूला ये कान से सुनस आ ओ कान से निकाल देस। कबो हिया में नाजोगावस कवनो बाति।\nखेदारू वैल्डिंग के काम सीख लीहले रहलन।\nमहीना में दस-एगारे हजार बनिये जात रहे, हर महीना एक-दू हजार भेजियो देतरहलन। एहीतरे तीन साल बीत गइल। खेदारू नगदे पइसा कमा लिहलें रहलन। सोचलें "अब घरे चले के चाहीं, आखिर बिअजियो त बढ़ते जाता। आ फूला! ऊ त हमके एको छनना बिसारत होइहन, हमके देखते केतना निहाल हो जइहें।"\n19-03-2015, 07:43 PM #3\nहरिफवा खइनी बनवलस, दूनू जानी खाइल लो। उ खइनिया में का जाने का मिला दिहलेरहे कि खेदारू अचेत हो गइलन। बाकिर ओकरा कुछउ ना भइल, ओकरा आदत जे रहे चरसखइला के।\nहरिफवा त खुश हो गइल, झट से अटइची बदल दिहलस, काहें कि अटइचिया एकदम एकेलेखाँ रहे। जब खेदारू के होश आइल त हरिफवा उतर गइल रहे। उनका येह बाति केतनिको शंका ना भइल कि अटइची बदला गइल बा। खेदारू घरे पहुँचलन त नेउर सेठतगादा करे आइल रहलन। खेदारू के देखते बोल परलन "का हो शंकर! तहार बेटा त आगइल कमा के!अब त मिल जाई हमार पइसा!"\n19-03-2015, 07:43 PM #4\n"कवनो चिन्ता कइला के गरज नइखे बाबू जी! हम सब इन्तजाम क के आइल बानी।"\nखेदारू पहिले पाँव छुवलन फेरू मुँह खोललन। सेठ हिसाब जोरलन त एक लाख सेउपरे आइल। खेदारू घर में जा के अटइची खोललन त ओइमें किताब-कापी रहे, पइसा तरहबेना कइल। खेदारू समझ गइलन कि अटइची बदला गइल बा। अब का होखो,सभे कपारे हाथ घलिहल। कइसे मिली भिलाइल अटइची! का जाने मुसाफ़िर ईमानदार रहे कि चाई! एकेसाथेकई गो सवाल गूँजे लागल खेदारू के दिमाग में। बाकिर ई सोच के कि "मेहनत के कमाई हकेहू हजम ना क पाई।" खेदारू सेठ से कह दिहलन कि "राउर पइसा बिहने मिल जाई, अटइची बदला गइल बा, हम पता करे जात बानी, रउवा बिहने आ जाइब।" सेठ ई कहि केचल गइलन कि "बिहने अगर पइसा ना मिली त हम तहार दखिन वाला खेत जोतवा लेब।"\n"अरे चमेली चोरियो करे में मेहनत लागेला, बुद्धी खपावे के परेला, पसेनाझारे के परेला। आज के जमाना में चोरी कइल कवनों पाप नइखे रह गइल। ये घरी तनेता, अधिकारी, सिपाही सभे चोरा रहल बा।"\n"बाकिर हम रउवा के ना करे देब। आज से पाप के कमाई खाइल बन्द। रउवा मेहनत सेकुछऊ कमा के ले आयेब त उ खइला से देहियो प हेरा चढ़ी आ मनवो खुश रही। जाईंहइ अटइची लौटा के आईं।"\n19-03-2015, 07:43 PM #5\nचमेली अटइची खोलली त लाखन रूपिया आ खेदारू संघे फूला के फोटो देख के चिहा गइली!\n"अरे! ई त सखी के अटइची ह!"\n"अरे उहे! जीनके ससूर के एक्सीडेंट हो गइल रहे, ओइदिने जहिया उनकर बिदाईरहे। उनके ससूर के दवाई में ढेर करजा हो गइल रहे, आ खेदारू कसम खइले रहलेंकि जबले उ करजा ना चुकइहें तबले अपना मेहरारू से देहिं ना छुअइहें।"\nचमेली आ मोहन पइसा ले के खेदारू घरे पहुँच गइल लो। खेदारूओ जब पता ना लगा पवलें त\nहार-पाछ के घरे आ गइलन। घरे मोहन के बइठल देखलें त उनके जीव में जीव परल। फूला से\nकवनो मेहरारू हँस हँस के बतिआवत रहे आ उनके बाबू जी से मोहन। खेदारू लगे आ गइलन\n"का हो तू आ गइलअ!"\n19-03-2015, 07:44 PM #6\n"हँ ये खेदारू भाई! हमार मेहरारूओ आइल बाड़ी, तहरा औरत के सखी। हमनी के तहार रूपिया लौटावे आइल बानी जान। हमरा से बहुत बड़हन गलती हो गइल। हो सकी त माफ क दिहअ। अब ल हई आपन अमानत! मोहन अटइची खेदारू के दे दिहलन। नेउरो सेठ भनक पा के आ गइलन। सभे एके जघे खड़ा रहे। खेदारू, सेठ के हिसाब दे के करजा से आजाद हो गइलन। नेउर सेठ जाये लगलन त सभे सेठ के ओर देखत रहे। बाकिर खेदारू के ध्यान त फूला पर रहे, उ फूला के गाल पर चिकोटी काट दिहलन, फूलासुसकरली त सभे ताक दिहल। दूनू जाने\nलजा गइल लो, सब केहू हँस दिहल।


दुर्गापुर की बंगाली बाला पूर्वा भोजपुरी सिनेमा में खेसारी लाल का संगे – Anjoria\nदुर्गापुर की बंगाली बाला पूर्वा भोजपुरी सिनेमा में खेसारी लाल का संगे\nजइसे बंगाली बाला मोनालिसा आजु अपना अभिनय से भोजपुरी फिल्म इंडस्ट्रीज में आपन लोहा मनवावत आपन एगो अलगे पहचान बनवले बाड़ी वइसहीं एगो अउर बंगाली बाला आपन जलवा देखावे भोजपुरी फिल्म इंडस्ट्रीज में आइल बाड़ी. इनकर नाम हवे पूर्वा.\nदुर्गापुर, वर्द्धमान, पश्चिम बंगाल के रहेवाली पूर्वा संतोष बिट के बेटी हई आ स्नातक के पढ़ाई पूरा कर के सिनेमा भोजपुरी में डेग धइले बाड़ी आपन पहिचान बनावे खातिर.\nएहिजा आवे से पहिले पूर्वा अपना गुरु मदन घोष के थिएटर में दू साल ले काम कइले रहली. पूर्वा में अभिनय प्रतिभा भरपूर बा. प्रशांत नंदा के “बंधु” नाम के बंगला फिलिमो में पूर्वा अभिनय कइले रहली त निर्देशक बृजपाल के ’बिहार वाला सईंया’, राणा के ‘तोसे लागी लगन’, श्रीधर शेट्टी के ‘खूनी दंगल’ आ ‘मंगल फेरा‘ फिलिमो में पूर्वा अपना शानदार अभिनय के तारीफ करवा चुकल बाड़ी.\nपूर्वा के शुरुआती सफर बहुते कष्ट वाला रहल तबो अपना इरादन पर अंडिग रहत पूर्वा आपन सपना पूरावे में लागल रहली आ आखिरकार अपना मंजिल का तरफ बढ़िए आइल बाड़ी जहाँ सभे चहुँपल चाहेला. तबहियों पूछला पर पूर्वा के जवाब इहे रहेला कि ई त बस शुरुआत ह. सफर त अबहीं बाकी बा. अबले जवन कइले बानी तवन बहुते कम बा. अबहीं त अभिनय के बारीकी सीखत आगे बढ़े के बा.\nपूर्वा के इरादा सिनेमा भोजपुरी का साथही हिंदीओ सिनेमा में आगे बढ़े के बा. पूर्वा के तीन गो बड़का स्टारन संग फिलिम जल्दिए रिलीज होखे वाला बाड़ी सँ. एहमें खेसारीलाल यादव संगे ’हवा में उड़ता जाए तोहार लाल दुपट्टा मलमल के’, एक्शन सम्राट सुदीप पांडे आ विनय आनंद संगहु फिलिम आवे वाला बाड़ी सँ. कहल जात बा कि अपना अभिनय के दम पर पूर्वा जल्दिए स्टार अभिनेत्री के मुकाम हासिल कर लीहें.\nपूर्वा के सपना बा कि उनुका अभिनय के वइसने तारीफ होखे जइसन काजोल के होला.\n‘नजर लागल राजा तोहरे बंगले पे’ के रिकॉर्डिंग पूरा हो गइल


मकर संक्रांति हमनी के सांस्कृतिक श्रेष्ठता के प्रतीक – Anjoria\nमकर संक्रांति हमनी के सांस्कृतिक श्रेष्ठता के प्रतीक\nजनवरी 14, 2013 पाण्डेय हरिराम\nजहिया सूर्य धनु राशि से निकल के मकर राशि में प्रवेश करेला ओह दिन के मकर संक्रांति कहल जाला. एही समय से सूर्य दक्खिनमुखि से उत्तरमुखी होखे लागेला. सूर्य के उत्तरायण, उत्तरमुखी, होखल खाली शास्त्रीय सोच ना हो के विज्ञानो सम्मत होला. सूरज धरती के परिक्रमा पथ के केंद्र में बा आ बाकिओ सगरी ग्रह ओकरे चक्कर लगावेलें. सूरज के एक फेरा लगावे में जवन समय लागेला तवने के एक साल मानल जाला आ एकरा के सौर वर्ष कहाला. धरती जवना गोलाई वाला पथ पर सूर्य के चारो ओर घूमेले ओकरा के “क्रांति चक्र” कहल जाला. एह क्रांति चक्र के परिधि के 12 हिस्सा में बाँट के 12 राशि बनेले.\nहमनी के पुरखा सितारा समूहन के आकृति के हिसाब से ओहन के नाँव दे रखले रहले. शेर जस लउके वाला तारा समूह के सिंह राशि घोषित कर दिया, लड़िकी जस लउके वाला समूह के कन्या राशि, धनुही जस लउके वाला समूह के धनु राशि वगैरह. एह तरह धरती के क्रांति चक्र एक सौर वर्ष में बारह गो तारा समूहन से गुजरेला. हर समूह से निकल के दोसरा समूह में जाए वाला घड़ी संक्रांति काल होला. ई एगो खगोलीय घटना ह जवन एक साल में बारह बेर, माने कि हर महीना, होला. सूरज त एके जगहा रुकल बा, चक्कर धरती लगावेले. एहसे जब धरती मकर समूह होके, माने कि मकर राशि से गुजरल शुरु करेले त ओकरा के ज्योतिष आ अंतरिक्ष विज्ञान में मकर संक्रांति कहल जाला.\nहमनी के संस्कृति में मकर संक्रांति के त्योहार का रूप में ना बलुक व्रत का रूप में मनावल जाला. व्रत शब्द वृ धातु से बनल बा जवना के मतलब होला वरण भा चुनल. संक्रांति के मतलब भइल संक्रमण भा ट्रांजिशन. मकर संक्रांति के समय सूर्य धनु राशि से निकल के मकर राशि में घुसेला आ एही घरी से सूर्य उत्तरायण होखे लागेला. आम आदमी एह तरह के वर्गीकरण से अलगे रहेला बाकिर भारतीय संस्कृति में व्रत ओह पर्वन के कहल जाला जवन पूरा साल के एगो गोल घेरा का रूप में देखेला. ई घूमत गोला साल में अनेके व्रतन के जनम देला. चूंकि ई व्रत के सूर्य के परिक्रमा करत तय होला से हर साल कमो बेस एकही तारीख के मकर संक्रांति पड़ेला. आजुकाल्हु त हर साल ई 14 भा 15 जनवरी के पड़ेला बाकिर आजु से सौ साल पहिले ई 12 भा 13 जनवरी के पड़त रहुवे. एह बारे में नासा एगो मजगर खोज कइले बावे कि पृथ्वी के भ्रमण पथ पर चले के गति हर कुछ साल पर 72 घंटा धीमे हो जाले. अब चूंकि धरती के रफ्तार लगातार धीमे होखल जात बा से अब साल में 12 का जगहा 13 गो राशि हो गइल बाड़ी स. पता ना ज्योतिष के विद्वान एकरा के मानल शुरू कइलें कि ना बाकि नासा वालन के कहना ह कि एह तेरहवीं राशि के गणना में ना लिहला का चलते लगभग 84 फीसदी भविष्यवाणियां सटीक नइखे हो पावत. इहे बात मकर संक्रांतिओ पर लागू बा. एही चलते 100 साल पहिले मकर संक्रांति 12 भा 13 जनवरी के पड़त रहे आजु 14 भा 15 जनवरी के पड़त बा. हो सकेला कि 200 साल बाद ई 24 भा 25 जनवरी के पड़ल करे.\nएहिजा ई बतावल जरूरी बा कि व्रत व्यक्तिगत पर्व मानल जाला जबकि त्योहार सामूहिक पर्व. एह तरह मकर संक्रांति त पर्व ह, बाकि होली त्योहार. जवन व्यक्तिगत पर्व होई ओहमें अनुष्ठान अधिका होला, उल्लास कम. जबकि सामूहिक पर्व में अनुष्ठान ना के बरोबर होला बाकिर उल्लास अपना अतिरेक पर होला. इहे कारण ह कि मकर संक्रांति व्यक्तिगत पर्व होखला चलते सेलेक्टिव हो जाला. मन करे त मनाईं ना त मत मनाईं. लेकिन होली के हुडदंग में शामिल होखे के मन होखे भा ना होली के असर से बाँच ना सकी.\nदुनिया के हर संस्कृति में सूरज के पूजा होला. वैज्ञानिको लोग के कहना ह कि धरती पर जवने जीवन बा से सूरज के मेहरबानी से. एही से अनेसा जतावल जाला कि आज से करोड़ों साल बाद जब सूरज ठंडा हो जाई त धरती पर जीवनो खतम हो जाई. एही से मकर संक्रांति हमनी के सांस्कृतिक श्रेष्ठता के प्रतीक ह.\n(14 जनवरी 2013)\nपाकिस्तान पर हमला कइल जरूरी नइखे


Holi celebrated all over in India know how Bhojpuri people celebrate this Bhojpuri: जवन मजा फगुआ में मिली तवन कवनो त्योहार में ना, पढ़ीं भोजपुरी होली के अंदाज\nBhojpuri: जवन मजा फगुआ में मिली तवन कवनो त्योहार में ना, पढ़ीं भोजपुरी होली के अंदाज\nफगुआ आ होली में एगो बड़ फरक त ईहे लागेला कि होली में लोग अंगुरी से लिलार प टीका लागावेला - आ फगुआ में मुठी में अबीर भरि के एंड़ी से कापार तक झोंकि देला. खांटी भोजपुरी आ देहाती इलाकन में रङ सबेरे से दुपहरिया तक के चीजु ह - आ अबीर सांझी खा के. एक बार सुरू हो जाइ त चाहे जब ले मन हो चल रहो.\nहोली त गांव गिरांव से लेके, पूरा देस आ दुनिया खेलेले - बाकिर जवन मजा फगुआ में आवेला ऊ काहां मिली. रङ आ अबीर खेले के भी अलग नीयम होला. छोट-बड़ के गोड़ लागे से ले के बाराबरी में गले मिलला तक. ननदि-भउजाई के नोंक झोक के त ई हालि हो जाला कि कहल जाला – ‘फागुन में बुढ़वा देवर लागेला...’ जाहंवा भी भोजपुरी बोलल जाला ओह इलाकन में अइसहीं होली आ फगुआ में फरक महसूस होला.\nफगुआ आ होली में एगो बड़ फरक त ईहे लागेला कि होली में लोग अंगुरी से लिलार प टीका लागावेला - आ फगुआ में मुठी में अबीर भरि के एंड़ी से कापार तक झोंकि देला. होली में रङ आ अबीर में कवनो फरक ना बुझाला, बाकिर फगुआ में रङ के बेरा आलगा होखेला आ अबीर के आलगा.\nखांटी भोजपुरी आ देहाती इलाकन में रङ सबेरे से दुपहरिया तक के चीजु ह - आ अबीर सांझी खा के. एक बार सुरू हो जाइ त चाहे जब ले मन हो चल रहो.\nबचपन में फिचुकारी से, आ बड़ भइला प बाल्टी भरि भरि के जीभरि के रङ खेलाला के बाद मलि मलि के छोड़ावे में जवन माजा आवेला ओकर बाते आलगा होला. ओकारा बाद नाया नाया कापड़ा पहिनि के अबीर खेले निकलल जाला.\nरङ खेलला के मतलब होखेला फुल-मस्ती आ अबीर लागावे में अदब आ अनुसासन बहुते जरूरी होला. अबीर लागावे के भी तरीका सभे के आलागा बनल बा. ईहो कहल जा सकेला कि बनावल बाटे.\nजे बड़ बा ऊ छोट के दुलार से अबीर लागावेला आ छोह देखा के आसीरबाद देला, बाकिर छोट जब आपाना से बड़ के अबीर लागावेला त गोड़े पर अबीर रखि के छू लेला. फेरू बड़ ओकारा के उठा के गले लागावेला आ ढेर छोट होला त गोदिये में उठा लेला.\nई कुल्हि बारीक फरक होला सहरी आ देहाती होली के पाराम्पारा में. सहरी होली त फाटाफट एके साथे रङ आ गुलाल लागा खेलि लीहल जाला. बुझइबे ना करे कि के रङ लगवले बा आ के अबीर? ईहो समझल मुस्किल हो जाला कि काहें के एके साथे रङ आ अबीर लागावल जाता. सायेद एही से कई जगह से होली खाली अबीरे से खेलि के खतम क दीहल जाता. रङ आ अबीर त पुरानका जामाना में भी फूले-पाता से बनत रहल हा, आ फेरू से अब हरबल-अबीर बाजार में आ गईल बा. बीच में सब केमिकल भरल रहल रहत हा, बाकिर आछा बात ईहे बा कि फेरू से आदमी कुदरत के करीब लौटे लागल बा.\nननदि भउजाई के होली-दिवाली त आङना से ले के रसोई ले रोजे लागल रहेला, बाकिर देवर के त भउजाई के साथे फगुआ खेले के बरिस दिन के दिन में एके बेरि मिलेला. एकर क्रेज ओ घरि अउरी जादा रहेला जब घरे में कवनो नाया दुलहिन आइल रहेले. जब हमहूं ससुराल गईनी त सुननी कि टोला माहाला के देवर लोग रङ अबीर खेले आई. सुनि के बाड़ा अजीब लागल कि जान ना पाहचान आ लोग फगुआ खेले खातिर आ जाई. हम थोड़ा सोच में पड़ल रहनी तले एगो हामार चचियासासु बुझि गइली. काहें कि जइसहीं हामार ननदि कहि के गइली, चाचीजी हामार उलझन चेहरे से पढ़ि ले ली. फेरू ऊ आपन कीसा सुनवली. बतवली कि जब बिआह के बाद ससुराल पहुंचली त दुइए-तीन दिन बाद फगुआ पड़ि गइल. ओ दिन सबेरहिं बगल के एगो लइका आङन में आके पूछलसि कि हामार भउजाई काहां बाड़ी. आङने में से केहू बाता दीहल कि तू त घर के लइका हव चलि जा, आपाना कोहबरे में त बाड़ी. बातावे आला इहो ना सोचलसि कि ऊ लइकवा त दुलहिन के रङ लागा के चलि जाई बाकिर दुलहिन के मन होई तो ऊ का लगइहें. कामारा में अइसन कवनो इंतजाम त रहे ना.\nकामारा में कोना कोना खोजली त चाचीजी के एगो एवेरेडी के बैटरी मिलि गइल. देखि के बाड़ा खुस भइली कि फोरि के पानी में मिला के लागा देबि, जइसे पहिले के जामाना में काठ के पटरी प करिखा लागावल जात रहे. बाकिर बैटरी हाथ से फूटे तब त. आपाना से भरि जोर कोसिस कइली, जब ना फूटल त तनिकी बाउरो लागत रहे. तलहीं एगो जूता पालिस के डिबा लउकि गइल.\nजब उ देवर जी बाहर निकलले तो सुनाइल कि सहर के भउजी त गमकउआ रङ धइले बाड़ी. आङन में देखि के भी लोग अचरज में पड़ि गइल कि दुलहिन के पासे रङ काहां से आइल. जे कामारा में भेजले रहे ऊहो तनि राहते महसूस करत रहे. बाद में ओकरो अफसोस होत रहे कि काहें के कनिया के निहथे रहते केहु के रङ खेले के भेजि देनी हा. अब सभे केहू ई जानल चाहत रहे कि दुलहिन के पासे ई गमकउआ रंग आइल काहां से.\nकेहू कहुए कि मायके से लेके आइल रहल होइहें. तले बीचे में बात काटि के केहू बातावे लागल कि झांपी त हमहीं खोलले रहनी ओमे त रङ ना रहुए - गमकउआ के के कहो भाला.\nजब ऊ देवर जी ओसारा से निकलि के बाहर चलि गइले त हाथ धोवे खातिर चाचीजी बाहर निकलली. सभे केहू आसे पासे बटोरा गइल. देखि के बुझि गइली कि बात का बा. जब बतवली की कवनो खास बात नइखे. जूता के पालिस ले के हाथे पर आंवरा के तेल मिला के मुंह में पोति देले रहलीं, त सबके ठाहाका के ठिकाना ना रहे. जब कभी भी होला आ फगुआ के चारचा होखेला अपनेआप चाचीजी के फगुआ मन परि जाला. दुख के बात इहे बा कि चाचीजी हमनि छोड़ि के हाले में होली के पहिलहीं चलि गइली.\nफगुआ के इंतजार त काफी पहिले से रहेला, बाकिर असली तेयारी समति फुंकइला के बाद से सुरू होला. जे होली बोलेला ऊ होलिका दहन कहेला आ जे फगुआ खेलेला ऊ समति फुंकइला के बाद तेयारी सुरू करेला. समति के दीने भी पूरा परिवार के गोड़ हाथ में उझिला लागावल जाला. होली वाला लोग उझिला के उबटन कहेला. उझिला लागा के फेरु रगड़ि रगड़ि के छोड़ा के परिवार के हर बेकति के हिसाब से गोइंठा बोरा में भरि के हर घर से समति में डालाला, ताकि जातना दुख जांजाल होके समति के साथ जरि जाऊ आ फगुआ से सब नाया सिरा से सुभ सुभ सुरू होखे.\nसुभ के सुरुआत होला गोझिया से जब घर भर मिलि जुलि के बानावेला. केहू हाथे से बाना देला त केहू सांचा में जांति के. फगुआ के दिन त पुआ के होखेला. मीठा में, आ नमकीन में फुलावरा. पहिले सूखल आ बाद में तक्कड़ में भिंजा के दहीबाड़ा, जी भरि के चांपल जाला – ‘जोगिरा सारारारा!’\nरङ आ अबीर के बाद फगुआ के पूरनाहुति होला चइता से. जलेले गांव के लइका फइका से लेके बड़ बुजुर्ग मिलिके टांसी में सुर ना मिलावे फगुआ फीके लागेला, बाकिर ओकारा बाद बुझाला कि जगि पूरा हो गइल - 'हो रामा चईत महिनवां...'! (लेखक सत्या दुबे वरिष्ठ पत्रकार हैं.)


पाखी हेगड़े का डबल धमाल – Anjoria\nपाखी हेगड़े का डबल धमाल\nApr 3, 2014 पाखी हेगडे\nभोजपुरी स्टार अभिनेत्री पाखी हेगड़े एह घरी बॉक्स ऑफिस पर डबल धमाल मचवले बाड़ी. पिछला होली पर रिलीज पाखी के दू गो फिलिम ‘देवरा भईल दीवाना’ आ ‘हंटरवाली’ बॉक्स ऑफिस पर शानदार कलेक्शन बटोरत बाड़ी सँ. ‘देवरा भईल दीवाना’ बिहार आ मुम्बई दुनू जगहा रिलीज भइल जबकि ‘हंटरवाली’ मुम्बई में. दुनू फिलिम औरत प्रधान बाड़ी सँ आ दुनू में पाखी के अभिनय के तारीफ होखत बा.\nदेवरा भईल दिवाना में भउजी बनल पाखी दमदार भूमिका में बाड़ी आ उनकर जोड़ी मनोज तिवारी संगे बा. फिलिम ‘हंटरवाली’ में पाखी एक्शन भूमिका में बाड़ी. अपना एह दुनू फिलिमन के सफलता से पाखी खूब उत्साहित बाड़ी. “देवरा भईल दीवाना” के प्रोमोशन करे ला पाखी आजुकाल्हु बिहार भर घूमत बाड़ी.\nचार अप्रेल से मोनालिसा के ‘प्यार होके रही’\nस्मृति बनली जज


‘बाज़ीगर’ बन गइलन पवन सिंह – Anjoria\nमई 22, 2014 पवन सिंह, बाजीगर, रविकिशन\n‘तिरुपति बालाजी मोशन पिक्चर’ के बैनर तर बनत फिलिम ‘बाज़ीगर’ के शूटिंग गुजरात में कइल जात बा. करीब आधा शूटिंग पूरो हो चुकल बा. एह फिलिम के बहुते बड़ बजट ले के बनावत बाड़न महेंद्र पवन सिंह. एह फिलिम में सुपरस्टार रवि किशन आ पवन सिंह एक संगे नजर अइहें.\nनिर्देशन सनोज मिश्रा करत बाड़ें जे एहसे पहिले अनेके सुपरहिट फिलिम दे चुकल बाड़े. जइसे कि ‘बेताब’, ‘जीरो माइल’, अउर ‘हीरो हीरालाल’. सनोज मिश्रा के कहना बा कि एह फिलिम के उ देखेवालन के पसंद नापसंद धेयान में राखत बनावत बाड़न. एहसे दर्शक एकरा के बहुते पसंद करीहें. एह फिलिम के एक्शन आजु के फिलिमन के तौर तरीका बदल के राख दी. आजु काल्ह भोजपुरी फिलिमन में कॉमेडी आ रोमांस पर जोर होखेला जबकि एहमें भरपूर एक्शन बा.\nसह निर्माता शाहनवाज खान, प्रवर सेन, येसामबरे अमूल साखकर, कहानी लेखक मनोज कुशवाहा, गीतकार आज़ाद सिंह, संगीतकार अविनाश झा घुंघरू, कोरिओग्राफर कानु मुख़र्जी, कैमरामेन नीतू इक़बाल सिंह, एक्शन डायरेक्टर हीरा यादव आ ई.पी जीतू सिंह हउवन.\nमुख्य कलाकार बाड़ें रवि किशन, पवन सिंह , शुभी शर्मा, अनन्या सरकार, अनूप अरोरा, संजू सोलंकी, अभय राय, सीमा सिंह, राजू रसिया वगैरह.


When chasing the Bihar governor s car Lalu Yadav said - press fast accelerator Bhojpuri: जब राज्यपाल के गाड़ी के पीछा करे खातिर लालू जादव कहले- और चांपो एक्सिलेटर!– News18 Hindi\nBhojpuri: जब राज्यपाल के गाड़ी के पीछा करे खातिर लालू जादव कहले- और चांपो एक्सिलेटर!\nलालू जादव (Lalu Prasad Yadav) के राजनीत में आगा बढ़े के एगो इहो कारण रहे कि उनकर सूचना तंत्र बहुत मजबूत रहे. कहां का हो रहल बा, हर बात के उनका खबर मिल जात रहे. एही बीच उनका खबर मिमल कि राज्यपाल यूनुस सलीम उनका के मुखमंतरी के शपथ दिलावे के बदले दिल्ली जात बाड़े. अतना सुनला के बाद लालू जादव के एंड़ी के लहर कपार पs चढ़ गइल. ऊ डराइभर से फटाफट से गाड़ी निकाले के राज्यपाल के गाड़ी के पीछा करे के कहले.\nLast Updated : March 24, 2021, 15:03 IST\nपटना के डाकबंगला चौउराहा पs जाम लागल रहे. रोजगार अउर बिधि-बेवस्था के मुद्दा पर राजद के जुलूस निकल रहे. आवाजाही बंद रहे. नीतीश सरकार के खिलाफ नारेबाजी होत रहे. पुलिस जुलूस के रोक देले रहे. लेकिन जब राजद के नेता बैरिकेटिंग तूर के आग बढ़े के कोशिश कइले तs पुलिस लाठीचार्ज कर देलस. जबाब में राजद नेता भी रोड़ेबाजी करले लगले. जान बचावे खातिर लोग जेने-तेने भागे लगले. जटाशंकर, शशिशेखर अउर अवनीश भाग के जयपरकास भवन के हाता में पहुंचले. जटाशंकर कहले, कतना अचजर के बात बा कि आज जे लाठी खा रहल बा अउर जे लाठी मार रहल बा, ओह दूनो पक्ष के नेता (लालू-नीतीश) जेपी आंदोलन से ही निकलल बाड़े. अगर जेपी आंदोलन ना भइल रहित तs लालू जी अउर नीतीश जी आज सरकारी नौकरी से रिटायर भइला के बाद घरे बइठल रहिते. लेकिन दूनो जना मुखमंतरी बनले. शशिशेखर कहले, लेकिन लालूजी सीनियर नेता लोगन के पछाड़ के कइसे मुखंतरी बन गइल रहन ? अवनीश कहले, लालू जी ओह घरी सांसद रहन, लेकिन ऊ कइसे बिधायक दल के नेता चुनइले अउर कइसे मुखमंतरी बनले, ओकर कहानी बहुत रोमांचक बा.\nसीएम पद खातिर चाल\nशशिशेखर अवनीश से पूछले, लेकिन तूं कइसे ई कहानी जानत बाड़s? अवनीश कहले, संकर्षण ठाकुर के किताब बंधु बिहारी में ई कहानी पढ़ले रहीं. 1990 के बिधानसभा चुनाव के बाद बिहार में जनता दल के सरकार बने के रहे. बिधायक दल के नेता बने खातिर लालू जादव अउर रामसुंदर दास में जोरआजमाइश चलत रहे. ओह घरी केन्द्र में वीपी सिंह परधानमंतरी रहन. देवीलाल उप परधानमंतरी रहन. लेकिन भीतरे-भीतर वीपी सिंह अउर देवीलाल में घनघोर लड़ाई चलत रहे. चनरसेखर भी बीपी सिंह के तनिको ना देखल चाहत रहन. लालू जादव के माथा पs देवीलाल के हाथ रहे. बीपी सिंह रामसुंदर दास के मुखमंतरी बनावल चाहत रहन. फौरवड बिधायक लोग के भोट रामसुंदर दास के मिले के उमेद रहे. तब लालू जादव चनरसेखर से मिल के मदद के गोहार लगावले. फौरवड बिधायक के भोट काटे खातिर चनरसेखर रघुनाथ झा के खाड़ा कर दले. एह चाल से बिधायक दल के नेता के चुनाव में रघुनाथ झा रामसुंदर दास के भोट काट लेहले. लालू जादव तीन भोट से बिधायक दल के नेता के चुनाव जीत लेहले. लेकिन असल खेल एकरा बाद शुरु भइल.\nलालू जादव के राह में अड़ंगा\nजटाशंकर पूछले, अगर लालूजी चुनाव जितिए गइले तs एकरा में खेला के बात कहां से आ गइल ? तब अवनीश कहले, बिधायक दल के नेता के चुनाव खातिर केन्द्र से जनता दल के नेता पर्यवेक्षक के रूप में बिहार आइल रहन. एकरा में अजीत सिंह, सुरेनदर मोहन अउर जार्ज फरनांडीस बीपी सिंह के बिसेस दूत रहन. लालू जादव के जितावे खातिर रघुनाथ के खाड़ा कइला के चाल से बीपी सिंह के खेमा तमतमा गइल. तब अजीत सिंह चाल के जबाब चाल से देवे के सोंचले. ओह घरी बिहार के राज्यपाल मोहम्मद यूनुस सलीम रहन. यूनुस सलीम लोकदल के पुरान नेता रहन. जब चउधरी चरन सिंह लोकदल के अध्यक्ष रहन तब यूनुस सलीम उपाध्यक्ष रहन. यूनुस सलीम चरण सिंह के बहुत इज्जत करत रहन. अजीत सिंह राज्यपाल यूनुस सलीम से कहले कि जब ले केन्द्र सरकार विधायक दल के नेता के चुनाव पs मोहर ना मार देवे तब ले ऊ लालू जादव के शपथ गरहन खितिर नेवता मत देस. अजीत सिंह परधानमंतरी बीपी सिंह के दूत रहन. उनका से अजीत सिंह के बात उठावल ना बनल. लेकिन दोसरा देने नियम के भी सवाल रहे. तब राज्यपाल यूनुस सलीम सोचले कि अगर ऊ एही बीच दिल्ली चल जास तs एह दुबिधा से छुटकारा मिल सकेला.\nजब राज्यपाल के गाड़ी के पीछा कइले लालू जादव\nशशिशेखर पूछले, एकर मतलब बीपी सिंह गुट लालू जादव के कवनो बिधि से मुखमंतरी ना बनल देल चाहत रहे ? तब अवनीश कहले, बात तs इहे रहे लेकिन लालू जादव के जोड़तोड़ के कवनो जबाब ना रहे. लालू जादव के राजनीत में आगा बढ़े के एगो इहो कारण रहे कि उनकर सूचना तंत्र बहुत मजबूत रहे. कहां का हो रहल बा, हर बात के उनका खबर मिल जात रहे. एही बीच उनका खबर मिमल कि राज्यपाल यूनुस सलीम उनका के मुखमंतरी के शपथ दिलावे के बदले दिल्ली जात बाड़े. अतना सुनला के बाद लालू जादव के एंड़ी के लहर कपार पs चढ़ गइल. ऊ डराइभर से फटाफट से गाड़ी निकाले के राज्यपाल के गाड़ी के पीछा करे के कहले. लालू जादव के गाड़ी हवाई आड्डा देने सरपट भागे लागल. लालू जादव आपन डराइभर से खीस में कहस, एक्सिलेटर दबाओ, अउर जोर से दबाओ, कइसहूं राज्यपाल के गाड़ी को धर लेना है. दिल्ली नहीं जाने देना है. चुनाव जीतल बिधायक दल के नेता को सीएम पद का शपथ दिलाने के बदले दिल्ली क्यों भाग रहे राज्यपाल ? लालू जादव के बात सुन के डराइभर गाड़ी के स्पीड बढ़वत रह गइल लेकिन बात ना बनल. लालू जादव जब से हवाई अड्डा पहुंचले तब ले राज्यपाल के जहाज हवा में उड़ गइल रहे. लालू जादव के खीस अउर बढ़ गइल.\nलालू जादव के रोके के फेल भइल चाल\nबनल काम बिगड़त देख के लालू जादव अगिया बैताल हो गइले. घरे अइला के बाद ऊ सीधे देवीलाल के फोन कइले, का ताऊ रउआ राज में इहे होई ? बिधायक लोग हमरा के सीएम चुनले बाड़े लेकिन अजीत सिंह के सिखवला में राज्यपाल दिल्ली भाग गइले. अजीत सिंह के नाम सुनते देवीलाल भड़क गइले. लोकदल के राजनीत में देवीलाल बहुत सीनियर नेता रहन. उनका ई बात बेलकुल ना बरदास ना भइल कि चरण सिंह के नौसुआ बेटा कइसे अतना बड़ फैसला कर लेलस. देवीलाल के चरण सिंह से पुरान खुन्नस भी रहे. तब अजीत सिंह के बाजी पलटे खातिर देवीलाल, यूनुस सलीम के फोन कइले. यूनुस सलीम के लोककदल के समय से देवीलाल से भी बहुत नजदीकी रहे. देवीलाल भारत के उपपरधानमंतरी भी रहन. ऊ यूनुस सलीम के फोन कइले, आप जल्द से जल्द पटना जाएं और लालू यादव को मुख्यमंत्री पद की शपथ दिलाएं. अब राज्यपाल यूनुस सलीम के सामने कवनो उपाय ना रह गइल. ऊ पटना लौटले. ऐह तरे लालू जादव मुखमंतरी पद के शपथ लेले रहन. लेकिन अब जब समय बदल गइल तs उहे लालू जादव आज पाटी के हाल देख के बेहाल बाड़े. अवनीश के बात खतम भइल तs डाक बंगल चउरहा के बबाल खतम हो गइल रहे. एकरा बाद तीनो संघतिया डेरा देने चल देले. (डिस्क्लेमर- लेखक अशोक कुमार शर्मा वरिष्ठ स्तंभकार हैं.)\nBhojpuri Lalu Prasad Yadav RJD


फिल्म इंडस्ट्री के बिंदास अभिनेत्री हई रेखा – टटका खबर\nजन्मदिन 10 अक्टूबर के अवसर पर\nहिंदी सिनेमा मे रेखा एगो अइसन अभिनेत्री हई जे फिलिमन में अभिनेत्रियन के पेश करे के परंपरागत तरीका बदलवा दिहली आ अपना बिंदास अभिनय से दर्शकन बीच आपन खास पहचान बना लिहली.\n10 अक्तूबर 1954 के मद्रास मे जनमल रेखा, असली नाम भानुरेखा गणेशन, के अभिनय कला विरासत मे मिलल. उनकर पिता जैमिनी गणेशन अभिनेता आ मां पुष्पावली जानल मानल अभिनेत्री रहली. घर मे फिल्मी माहौल से रेखा के रूझान फिलिमन ओर हो गइल आ उहो अभिनेत्री बने के सपना देखे लगली.\nरेखा के करियर के शुरूआत बाल कलाकार के रुप मे साल 1966 के तेलुगु फिल्म “रंगुला रतनम” से भइल. अभिनेत्री के रुप मे शुरूआत कन्नड़ फिल्म “गोदाली सी.आई.डी 999” से कइली. नायक रहले सुपरस्टार डा.राजकुमार.\nहिंदी फिलिमन में रेखा “अनजाना” से शुरूआत कइली. एह फिलिम में अभिनेता विश्वजीत के साथ उनकर चुम्मा के सीन विवादित हो गइल आ फिलिम के सेंसरबोर्ड पास ना कइलसि. अरसा बाद इहे फिलिम “दो शिकारी” के नाम से रिलीज भइल बाकिर टिकट खिडकी पर असफल हो गइल.\nएकरा बाद रेखा के सिने कैरियर के सही शुरूआत 1970 मे “सावन भादो” से भइल. नायक रहले नवीन निश्चल. फिलिम टिकट खिडकी पर सुपरहिट साबित भइल आ रेखा के अभिनयो सराहल गइल.\nसाल 1976 मे रिलीज “दो अनजाने” रेखा के कैरियर के महत्वपूर्ण फिलिम साबित भइल आ सही मायनो मे अभिनेत्री के रुप मे उनकर ई पहिलका फिलिम रहल. एह फिलिम में रेखा के अमिताभ बच्चन संगे काम करे के मौका मिलल.\nसाल 1978 मे रिलीज फिल्म “घर” .रेखा के सिने कैरियर के अहम फिलिम साबित भइल. एहमें उनका के पहिला हाली सर्वश्रेष्ठ अभिनेत्री के फिल्मफेयर पुरस्कार खातिर नामांकित कइल गइल. साल 1980 मे रिलीज “खूबसूरत” रेखा के एगो अउर सुपरहिट फिल्म रहल. ऋषिकेश मुखर्जी के निर्देशन मे बनल एह फिलिम में रेखा के सर्वश्रेष्ठ अभिनेत्री के फिल्म फेयर पुरस्कार से सम्मानित कइल गइल.\nसाल 1981 मे रेखा के एगो अउर महत्वपूर्ण फिलिम “उमराव जान” रिलीज भइल. मिर्जा हादी रूसवा के मशहूर उर्दू उपन्यास “उमराव जान” पर आधारित एह फिलिम में रेखा उमराव जान के किरदार निभवली. एह किरदार के रेखा अइसन संजीदगी से निभवली कि आजु ले दर्शक ओकरा के भुलाइल नइखन.\nसाल 1981 मे आइल “सिलसिला” रेखा के बतावे जोग फिलिमन में शामिल कइल जाले. कहल जाला कि यश चोपडा के निर्देशन मे बनल एह फिलिम में अमिताभ बच्चन आ रेखा के बीच के रिश्ता रूपहला परदा पर पेश कइल गइल. फिलिम टिकट खिडकी त अधिका कामयाब ना रहल बाकिर दर्शक एकरा के रेखा के बढ़िया फिलिमे में गिनेले.\nसाल 1988 मे रिलीज फिलिम “खून भरी मांग” रेखा के सुपरहिट फिलिमन में रहल. राकेश रौशन के निर्देशन मे बनल एह फिलिम में रेखा के फेरू सर्वश्रेष्ठ अभिनेत्री के फिल्म फेयर पुरस्कार से सम्मानित कइल गइल.\nनब्बे का दशक मे रेखा फिलिमन में काम कइल बहुते कम क दिहली. साल 1996 मे रिलीज फिलिम “खिलाडियों का खिलाडी” मे रेखा एगो गैगस्टर माया के किरदार क के दर्शकन के वाहवाही लूटली, एह फिलिम ला उनका के सर्वश्रेष्ठ सहायक अभिनेत्री के फिल्मफेयर पुरस्कार मिलल.\nरेखा अनेके फिलिमन में अपना बिंदास अभिनय से दर्शकन के रोमांचित कइले बाड़ी. एह फिलिमन में “उत्सव”, “कामसूत्र”, आ “आस्था” जइसन फिलिम शामिल बाड़ी स. 70 के दशक के सबले चर्चित आ सफल फिल्मी जोडियन मे अमिताभ बच्चन अउर रेखा के नाम आवेला.\nसाल 2010 मे रेखा के देश के चउथका बड़हन नागरिक सम्मान पद्मश्री से अलंकृत कइल गइल.\nअपना चालीस साल के फिल्मी कैरियर में रेखा नाहियो त 175 फिलिमन में अभिनय कइले बाड़ी.


रचनात्मक आन्दोलन के लौ भोजपुरी भासा के हर दौर में बरल बा – Anjoria\nरचनात्मक आन्दोलन के लौ भोजपुरी भासा के हर दौर में बरल बा\nOct 29, 2017 भोजपुरी भासा, रचनात्मक आन्दोलन, सौरभ पाण्डेय\nभोजपुरी के भासाई तागत भर ना, बलुक एकर आजु ले बनल रहला के तागत प केहू निकहे से सोचे लागो आ अंदाजे लागो, त ऊ एह बात प ढेर अचकचाई जे ई भासा कतना काबिल, आ कतना लोचगर भासा हऽ ! भासा के तौर प भोजपुरी लोचगर बिया तबे ई आजुओ ले बनल बिया। एह कहनाम से एइजा दू बात जाहिर होता। एक, जे ई निकहा पुरान भासाई परम्परा के जियत-सम्हारत भासा हऽ। दोसर, एह भासा के जीवनी-शक्ती निकहा दमगर बिया। ई भासा कइसन बोलनिहारन के भासा हऽ, ई भोजपुरिहा समाज के भा एह जवार-समाज से बहरी जाई के बसल भोजपुरिहा मनई लोगन के जियत देखि के बूझल जा सकेला।\nइस्थिती आ परिस्थिती चाहें कतनो मुकाबिल ठाढ़ काँहें ना होखो, भा अनसुना बेवहार करत होखो, एगो भोजपुरिहा कतनो प जी के, आ आगा देखबि, त ओही में निकहे रहि के, आ फेरु ओह इस्थिती-परिस्थिती प जीत के देखा देही। जौन ऊ अपना जिनिगिये में ना जीत सकल, त ओकर पूता भा ओकर पोता ओह इस्थिती-परिस्थिती में जीति के देखा दीहें। ई होला जियत मनस के मनई के तागत। इयाद पारल जाव मारिशस, गुयाना, सुरीनाम अइसन देसन के। भोजपुरिहा पूता-पोता लोग ओह देसन के सरकारी बिधी-बिधान के अनुसार राजा भइल बा लोग। जिये के लकम मन में बसवले कुली, हमाली आ मजूरी करत बाप-दादा-परदादा के पूता-पोता लोग आजु ओह समाजन के, ओह देसन के सामाजिक, सांस्कारिक, सांस्कृतिक, आर्थिक, राजनैतिक, बैचारिक, अने सभ तरहा के पहलुअन प आपन गहिर छाप छोड़त ओजुगा के मालिक-मुख्तार, गुप्ता-गुप्तार आ साहेब-सरकार भइल बा लोग। आ अपनो देस नइखे भुलाए के। एगो औसत भोजपुरिहा अजादी के साठ-पैंसठ बरिस बादो जवन परिस्थिती में जियेला, ऊ अछछ गरीबी कहाले। बाकिर जवना ढङ से ऊ परिवार सम्हारत अपना जियते भर बनल रहेला, ऊ ओकर कतनो पर जी जाए के तागते कहाई। ई कइसे होला ? भा ई कइसे होत आ रहल बा ? भोजपुरिहा मनई के ई तागत मिलेला ओकरा आपन जमीनी संस्कार से। एही संस्कार आ बेवहार के ढोअनहार ओकर भासा होले। आ भोजपुरिहा के आपन माईबोली ओकरा जिये के भरोसवे भर ले ना देले, बलुक मनई के निकहे चेतावत, ओकरा मन में भरोसा बइठावत जिये आ बनल रहे के बिधी-सुधी सिखावेले। ई हऽ तागत, संस्कार के सान प चढ़ल कवनो जियत भासा के ! कवनो जियत भासा के बनावट आ बुनावट बूझे के कोरसिस करीं जा, जान जाइब जा, जे भासा के अस्तर प लोचगर भइल का कहाला ! एक से एक भाव खातिर शब्दन के गठन मिलि जाई। कारन, जे भोजपुरी एगो भासा के तौर प निठाह जीवन जियत लोक-समाज-परिवार के सङे-सङे बेक्तीगतो भाव के बोल के बतावे में बिसवास करेले। ई बोलिये अइसन हऽ। जतना पर्यायवाची शब्द भोजपुरी में बड़ुए, ओतना संसार के आउर कवनो भासा में होखी, संदेहे बा।\nभोजपुरी भासा के इतिहास के ढेर लोग आपन-आपना ढङ से सोधले बा। बाकिर, ई सभे एकमत होई, जे पाली भासा के बाद भारतीय भूखण्ड में एकर सोरि अवहट्ट भा अप्रभंस के समै तक चहुँप जाले। जहँवाँ से एह भासा के जीवनी-शक्ती खातिर खाद-पानी मिलत आ रहल बा। एही अप्रभंस भासा के भरत मुनी (विक्रम तीसर सदी) ’देसभासा’ कहसु। एह बिन्दू प आचार्य रामचन्द्र शुक्ल कहत बाड़े – ’वररूची के ’प्राकृतप्रकास’ में अप्रभंस भा अवहट्ट के कतहीं नाँव नइखे।’ एही सुर में शुक्लजी आगा बतावत लउकत बानीं – ’बाण अपना ’हर्ष चरित’ में संस्कृत कवियन के सङे-सङे भासा के कवियनो के चर्चा कइले बाड़े।’ ई कवन भासा हऽ ? इहे हऽ भोजपुरी के आदि सरूप। तबके परभाव आ भाव-शब्द जीयत-अपनावत भोजपुरी आपन रूप धरत गइल बिया।\nबौद्धधर्म के जब फाड़ होखल सुरु भइल त एकर एक रूप वज्रयान नाँव से देस के पुरबी भाग में फइलल। एह संप्रदाय के कर्मकाण्ड के लेके तबके समाज में भयंकर हँड़भङ मचल रहे। खैर, एह प चर्चा नइखे करे के। एही सम्प्रदाय में चौरासी सिद्ध भा जोगी लोगन के उठान भइल मनाइल बा। हमार धेयान ओही लोगन आ उनका सदी-शताब्दी में समाज के भासा प बा। कुछ सिद्धन भा जोगियन के रचना त अवहट्ट के खालिस सरूप में भइल करे, बाकिर ढेर जोगी लोगन के पद-रचना ओही ’देसीभासा’ में भइल करे जवन तबे आजु के पूर्वांचल आ बिहार के पच्छिम-दक्खिन में बोलल जाय। जोगी लोग आपन संदेसा आ आपन मत के ’रहस्यवाद’ के बिन्दू लोगन के बीचे फैलावत रहले, त ऊ आपन बात राखे खातिर आपन भासा ऊहे राखसु जवन तब एह क्षेत्र के आम भासा रहे। सरहपा, जिनकर जीवनकाल 690 बि०स० मानल जाला, के पद के नमूना प धेयान दीहल सही होखी।\nजेहि मन पवन न संचरई, रवि-ससि नहीं पवेस।\nतहि बट चित्त बिसाम करू, सरेह कहिअ उवेस ।।\nघोर अधारे चंदमनी, जिमि उज्जोअ करेइ ।\nपरम महासुह एखु कने, दुरिअ असेस हरेइ ।।\nओही लगले सिद्ध कण्डहपा जोगी के साधना खातिर एगो डोमिन के अवाहन देखल जाव –\nगंगा जँउना माझे रे बहई नाइ।\nताहि बुड़िलि मातंगि पोइआ, लीले पार कराइ ।।\nबाहतु डोंबी, बाहलो डोंबी, बाट त भइल उछारा।\nसदगुरु पावे पऽए जाइब, पुणु जिणउआरा ।।\nई डोमिन भा ब्राह्मणेतर जाती के भा नीच कहाए वाली जतियन के मेहररुअन के साधना में का जोगदान आ जरूरत भइल करे, ई कूल्हि एह आलेख के सीमा से बहरी के बिन्दू बाड़न सऽ। एही लगले 990 बि०सं०\nके बाद कुक्कुरिपा के एगो रचना देखीं जा –\nससुरी नींद गइल, बहुड़ी जागऽ ।\nकानेट चोर निलका गइ मांगऽ ।।\nदिवसइ बहुणि काढइ डरे भाऽ ।\nरति भइले कामरू जाऽ ।।\nएह सिद्ध जोगी लोगन के रचना भा जनता बीच उपदेसन के भासा ऊहे भासा रहे जवना के भरत मुनी ’देसभासा’ कहले बाड़न। आगा चलके एही भासा के नाथ सम्प्रदाय के पुरबिया जोगी लोग अपनवलस। धेयान से देखला प ई कइसे ना कहाउ जे इहे भोजपुरी प्रोटोटाइप सरूप रहे ? भा, ई कइसे ना कहाउ, जे एह भासा में पूर्वांचल के लोक-भासा के शब्दन भा भासा-बिन्यास के अस्थान नइखे मिलल ? एह बात प एगो बात अउरी साफ भइल बा, जे ओह घरी के ढेर जोगी लोगन के उपदेस खातिर अपनावल गइल भासा आ गीत वाली भासा में फरक भइल करे। इहे, भा अइसने फरक कबीर तक के रचना में लउकेला। कबीर के पद भा गीत-रचना पुरबी भासा में भइल करे – ’मन ना रङावे, रङावे जोगी कपरा !’ कबीर के साखी आ रमैनी के भासा पुरबिये भासा बिया। ई पुरबिया भासा अउरी कुछऊ ना, साफ-साफ देखल-बूझल जाव, त भोजपुरिये के पुरान सरूप के तौर प लउकी।\nकहे के माने ई, जे भोजपुरी के मौजूदगी आ भासाई दसा लमहर समै से चलल आ रहल बा। एकर निठाह होसगर-जागल साहित्य गते-गते समृद्ध भइल बा। ई भासा तबके समै से लेके आजु ले एक बरोबर बहत आवऽतिया। हतना लमहर काल आ वाचिक परम्परा के बेवहार से भोजपुरी में भाव के अनुसार किसिम-किसिम के शब्द अपनावे आ गढ़े के तागत आ उदारता दूनो बढ़त गइल। चूँकी भोजपुरी के नेंव तबके ओह ’देसीभासा’ के सरूप में बड़ुए जेकर सोरि मागधी से रस पावत लउके। इहे मागधी आगा चलि के अदर्ध्मागधी के सरूप धइलस।\nभोजपुरी के सुरुआत एही ढङ से भइल बा। देस-समाज में ढेर कूल्हि ऊँच-नीच, नीमन-बाउर देखत-भोगत ई भासा बनल आ रहल बिया। इहे लोचगर भासा के निसानी हऽ। भासा के तौर प भोजपुरी लोचगर रहे, तबहीं नू ई आजुले जियत बिया ! आजु कतना अइसन राज्याश्रय से वंचित भासा कूल्हि बाड़ी सऽ जवना के अइसन लमहर इतिहास बड़ुए ? आ, जे व्याकरण के सान प चढ़ल अपना समृद्ध बुनावट आ निकहा लमहर परम्परा के बनवले चलल आ रहल बिया ? साँचहूँ सोचे के परी। भासा के इहे बिसेसता ओकरा बोले वालन के प्रवृती आ बिसेसता बनि जाले। इहे कारन बा जे भोजपुरिहा जहँवाँ गइले आपन वर्चस्व बनाइ के रहले। ना ई भासा मूअल, ना लोग थहरइले।\nअब एह प सवाल उठऽता, जे एह कूल्हि में हिंदी कहँवाँ रहे ? हिंदी भासा के तब ना लिपी रहे, आ ना व्याकरण रहे। ना कवनो मानल क्षेत्र रहे। हिंदी खातिर खलसा भाव रहे। ओकरा में व्यापक भासा बन जाये के संभावना रहे। बलुक एही प लोगन के धेयान बनल रहित। आजु जे ’हिंदी-हितैषी’ लोग भोजपुरी के लिपी आ व्याकरण प सवाल करत टंटा खड़ा कर रहल बा, खलसा सइ-सवा सइ बरिस पहिले हिंदी के गती काहें नइखे देखत लोग ? तब त भोजपुरी के लिपियो रहे आ व्याकरण त रहबे कइल। का बे व्याकरने के एह भासा में रचना होत रहे, साहित्य लिखात रहे ? आ, ई भासा अतवत बड़हन क्षेत्र में फइलल रहे ? एह सवालन से आँखि चोरावल कुतर्के के जनम दीही। एही से हिंदी के बिकास के लेके अनेरिया के कुतर्क हो रहल बा। लोग सही सवालन से आँखि चोरा रहल बाड़े।\nहिंदी के भारतीय स्वतंत्रता संग्राम में अद्भुत जोगदान रहल बा। एह बात से कवनो केहू के संदेह केने बा ? एकर भाव सभ पुरोधा लोग आ देस स्तर के नेता लोग मनले बा। बिसेस क के अ-हिंदी भासा-भासी पुरोधा आ नेता एकर भाव मनले बाड़े। बाकिर, एह हिंदी के कहँवाँ त अंगरेजी के हटावत संपर्क भासा के तौर पर बढ़ावल जाइत, एकरा माईभासा के नाँव देबे के बेकूफी चल निकलल। जवना जमीन, परंपरा आ भासा से हिंदी के खाद-पानी मिलत आवऽता, ओही जमीन, परंपरा आ भासा प खन्ती चले लागल। बिद्वान लोग एगो पुरान पोढ़ भासा के हाँहखा के जनमल भासा हिंदी के बोली, सहयोगी आ जाने का-का बतावत गाल करे लगले।\nई गाल कइल अब हिंदिये पर भारी पर रहल बा। एह गलती के जतना हाल्दे से दुरुस्त क लियाव, नीमन रही। भोजपुरी खातिर त नीमन होइबे करी, हिंदियो खातिर नीमन होई। झूठ के मुलम्मा प भासा के, के कहे, कुछऊ के उत्थान ना होखे। हिंदी भोजपुरिहा क्षेत्र के माईभासा हऽ, एह कहनाम से जतना हाल्दे निजात पा लियाव, ओतने नीमन रही।\nबाकिर ईहो ओतने साँच बा, जे अब खलसा पुरनके के गावत-पीटत रहला से भोजपुरी के भलाई नइखे होखे के। कारन ई, जे ई भासा ढेर नीमन-बाउर दौर से गुजरत आपन दसा प निकहा नजर चाहत बिया। रचनात्मकता आ लेखकन के रचनाधर्मिता के लेके कतना तरह के मत-मंतव्य बनत रहल बा। बाकिर पाछिल पचास-साठ बरिस में भोजपुरी मेहरारू, अँगना आ रसोई के भासा भर बनिके रहि गइल बिया। एकर व्यावसायिक दम ओह तरी टाँठ नइखे, जइसन कबो भइल करे। तवना प स्वतत्रंता मिलला के कुछ पहिले से लेके स्वतंत्रता मिल गइला के बाद ले हिंदी के उत्थान के फेरा में भोजपुरिहा बेटा-पूता लोग एक सीमा से बहिरी जाइ के हिंदी के बनावे में आपन जोगदान देले बा। एह जोगदान के बड़हन फाएदा हिंदी के मिलल बा।\nई पहिलहीं से जानकारी बा, जे सुरुआती हिंदी आ पुरनकी भोजपुरी के बिकास एकही भासा-रूप के गरभ से नइखे भइल। बाकिर ईहो साँच बा, जे हिंदी में भोजपुरी के शब्दन के (देसज शब्द) अउलाह प्रयोग भइल बा। शब्दन के अइसन आवाजाही कवनो भासा के अनुभासा साबित ना कऽ सके। जबकि हिंदी के बात करेवाला आ भोजपुरी के बिरोध करे वाला लोगन के एगो छोट जमात एही आधार प बलाते भोजपुरी के हिंदी के अनुभाग भा बोली जतावे में लागल बा। एह अतार्किक सोच के सुरुआत आचार्य रामचन्द्र शुक्ल जी से सुरु भइल आ डॉ० रामबिलोचन शर्मा के समै तक आवत-आवत पकठा गइल। हिंदी के पौढ़ आ पुरान साबित करे के फेरा में अइसन बिद्वान लोगन के उत्साह आंचलिक भासा कूल्हि के संकट के कारन बनि गइल। आ आजु, ओही लकीर के पीटि-पीटि के नारा बनावल जा रहल बा, जे भोजपुरी हिंदी के बोली हऽ। जबकि एह बात के केनियो से साबित ना कइल जा सके। हिंदी के महावीर प्रसाद द्विवेदी ना मिलल रहिते, त हिंदी के पद्य प्रवाह में भासाई पोढ़पन के आवे में अबहीं पाँच-सात जुग अउरी लागल रहित। हिंदी ब्रज भासा भा भोजपुरी भासा के कान्हे आपन राहता तय करत फिरित।\nखैर, जवन भइल तवन भइल। एह गलत बात के, जे भोजपुरी हिंदी के बोली हऽ, हर-हमेसा पुरजोर ढङ से नकारल जरूरी बा। आ पूरा गर्व आ गुमान से भोजपुरी भासा के प्रयोग करे के बा। हिंदी के बिकास में भोजपुरी भासा के जवन शब्दन के प्रयोग भइल बा, ऊ भोजपुरी भासा के गहराई आ समृद्धी के नमूना हऽ। बाकिर एह गर्व आ गुमान में हिंदी भासा के बिरोध नइखे करेके। हमनी के हिंदी से ना कबो बिगाड़ रहल बा, आ ना बिगाड़ होखी। जे, जइसन बिगाड़ हिंदी के ’उत्थान’ में लागल नवहा पुरोधा लोग भोजपुरी से ठनले बा। हिंदी भासा के संबंध भोजपुरी भासा से शासक आ शोषित वाला ना बनावे के चाहीं।\nसोचे के त बात ई बा, जे अंगरेजी भारत में संपर्क भासा काहें बनल रहो ? एह प त सवाले नइखे उठत? ई अस्थान हिंदी के काहें ना दिहल जाव ? राज्यवार भा क्षेत्र बिसेस, अने अंचल, में जवन समृद्ध भासा बाड़ी सऽ, उन्हनीं के लसारि के हिंदी के परचम फहरावे वालन के कमनजर से अनघा क्षोभ होला। हिंदी बनो आ बढ़ो। एह में कवन बेजाईं ? बाकिर, का ई हिंदी भाव-शब्द आ संप्रेषण से धनी आ व्याकरन सम्मत बाकिर आंचलिक भासा कूल्हि के लहास प फुफुंदी लेखा जीही ? तब त हमनी के ओइसन निर्दयी हिंदी ना चाहीं ! अपना भूभाग में अंगरेजी कम रहे जे हिंदियो ओही तरी भासा-बेवहार के नासत हड़कंप मचाई ? कवनो समाज के भासा सैकड़न सालन से ओह समाज के बेवहार आ प्रवृती के भावनात्मक आ चारित्रिक उत्पाद होले। भासा के मरले खलसा शब्द ना मुअऽ सऽ, बलुक ओह समाज के संस्कार, बेवहार आ प्रवृती मू जाले। हिंदी के झंडाबरदार लोग ई बात काँहें नइखे बूझत ? हिदी के राष्ट्रभासा त बनवा ना सकल लोग, उत्तर भारत के कौ गो ना राज्यन में हिंदी के माईभासा के मुखवटा ओढ़वावत, भरम जरूर पैदा क रहल बा लोग। कहे के जरूरत नइखे, जे अइसना लोगन के हाँथे हिंदी के औपनिवेशिक रूप जरूर मिल रहल बा, जवना के मुख्य गुन बाद-बाकी भासा के दमन होला। इहे त अंगरेजी के गुन बड़ुए। जहँवें अंगरेजी गइल, ओह जगहा के मूल भासा के वजूदे मिटा गइल। का एही तोहमत सङे हिंदियो के जियावल आ बढ़ावल जाई ? का हिंदी अपना भासाई सरूप से हतना कमजोर बिया, जे आन्ह भासा के समृद्धी से ई आपन रूप-संस्कार ना बचा पाई ? हमरा त ई केनियो से नइखे लागत।\nएकर माने ई, जे ई सभ बवाल हिंदी के नवहा उछाह में बउराइल झंडाबरदारन के कमती सोच आ छाँछर समुझ के कारन हो रहल बा। एह लोगन के लगे ना संवेदना बा, आ ना कायदे से अध्ययन आ तर्क बा। एकरा बावजूदो ई लोग हिंदी के नाँवें आपन दोकानदारी चला रहल बा। अइसन लोग हिंदी के बढ़ावा नइखे देत। बिकास नइखे करत। बलुक हिंदी के खिलाफ दुसमन पैदा क रहल बा लोग। अबले का त हिंदी के मुखालफत अ-हिंदी भासा-भासी करत रहलन। आजु हिंदी प्रदेस कहाए वाला राज्यन में हिंदी आ ओह अंचल के भासा के बीच डेंड़ार घिंचा रहल बा। सही मानीं, त हिंदी-प्रदेसन में भोजपुरिहा लोग हिंदी के लेके कवनो अवाज ऊँच नइखे करत। बलुक बिरोध होता असंवेदनशील, अतार्किक आ बेबुद्धी के अहंकारी हिंदी-हितैसी लोगन के खिलाफ। ई लोग संख्याबल के दोहाई देत हिंदी के कद लहान करत, सभ आंचलिक भासा के मर्सिया पढ़े के उत्जोग करि रहल बाड़े। हिंदी संपर्क भासा होखो, आ ऊ भारत के हर राज्य में बोलल आ बूझल जाव, एह से केहू के का बिरोध होखी ? हिंदी के उत्थान में भोजपुरिया बिद्वान लेखकन के कमती जोगदान रहल बा ? जवन आंचलिक भासा समृद्ध बाड़ी सऽ, ओकनी के बढ़ावे आ जियावे के निकहा उत्जोग होखो। गहन गहीर उपाय कइल जाव जे भासा के साहित्य आ शब्द-धन बहिराव। हिंदी संपर्क भासा होखो आ भोजपुरी, मैथिली, अवधी आदि अपना-अपना राज्यन के भासा होखऽसऽ। फेरु काँहें केहू हिंदी के बिरोध करी आ अ-हिंदी भासी राज्यन में बवाल मची ? ई ना कइल गइल त, हिंदी के दोसर राज्य के लोग काँहें अपनाई, जब ओह राज्य के भासा हिंदिये सङे ’राजभासा’ मनाइल बिया?\nमारिसस में फ्रेंच, क्रियोल आ अंगरेजी के बावजूदो भोजपुरी आ हिंदी के मान्यता दिहल गइल बा। नेपाल में नेपाली का सङे-सङे मैथिली, भोजपुरी आदि के मान्यता दीहल गइल बा। सबले बड़ बात ई बा, जे नेपाल में भासा के लेके कवनो बवाले नइखे ! जबकि ओजुगो हर क्षेत्र के आपन-आपन भासा बड़ुए। भासा के लेके अइसन समरसता खलसा राजनीति कइले ना आवे।\nएम-2/ए-17, ए०डी०ए० कॉलोनी, नैनी,\nइलाहाबाद – 211008 (उप्र)\nभोजपुरी दिशाबोध के पत्रिका पाती के सितम्बर 2017 अंक से साभार\nपाण्डेय कपिल जी के निधन प स्मृति – सभा के आयोजन


टटका खबर, 1 फरवरी 2017, बुध – टटका खबर\nटटका खबर, 1 फरवरी 2017, बुध\nपहिले विदेश राज्यमंत्री रह चुकल सांसद ई अहमद के मौत का बावजूद देश के अम बजट आजुवे पेश होखे जात बा. वित्त मंत्री अरूण जेटली आजु सबेरे राष्ट्रपति भवन जा के एकर औपचारिक अनुमति ले लीहलन. अबकी के बजट में रेलो के बजट शामिल रहे वाला बा आ अब रेल बजट अलगा से पेश ना होखल करी.\nसारण जिला के भगवानबाजार ईलाका के लाई बाजार के 32 बरीस के एगो नवही पारिवारिक कलह से अँउजा के फाँसी लगा के जाल दे दिहलसि.\nभदोही जिला के सुरियावां इलाका में कुन्नीपुर गांव के एगो आदमी के खेत पटवत घरी टुल्लू में करंट उतर अइला का चलते झँउस गइल.\nमिर्जापुर जिला के कछवां इलाका के लरवक गाँव के एगो बताह नवही गोड़ बिछलइला से इनार में गिर गइल. अगल बगल के लोग ओकरा के निकाल के अस्पताल ले गइलें जहाँ डाक्टर ओकरा के मर गइल बता दिहलें.\nसोनभद्र जिला के रार्बटसगंज इलाका के कुसुम्हा नई बाजार के एगो लइका अपना बहिल के ससुरारी सुकृत गांव आइल रहुवे. ओहिजा से साइकिल से लवटत में एगो पिकप गाड़ी के धक्का लगला से मर गइल.\nजौनपुर शहर कोतवाली इलाका में उपरवार आमदानी से करोड़पति बन गइल बेसिक शिक्षा अधिकारी कार्यालय में तैनात हेड क्लर्क के गिरफ्तार करे ला वाराणसी से जौनपुर आइल कई जगहा छापा मरलसि बाकि धूर्त शिरोमणि पकड़ में ना आइल.\nबसंत पंचमी के पर्व आजु धूमधाम से मनावल जा रहल बा. एही दिने कला आ विद्या के देवी माँ सरस्वती के पूजा होला. दुख के बात बा कि ममता बनर्जी के राज में पश्चिम बंगाल में मुस्लिम बहुल इलाका में एहप रोक लगा दीहल गइल बा काहें कि मुसलमान एकरा खिलाफ बाड़ें. एगो स्कूल में सरस्वती पूजा के माँग करेवालन पर पुलिस जम के लाठी बरसवलसि आ कई गो छात्र-छात्रा घाहिल हो गइलें.\nबलिया के बैरिया इलाका में आजु फजीरे दयाछपरा आ पान्डेयपुर गांव का बीचे सड़क किनारे झाड़ी मे फेंकल एगो मेहरारू के लाश मिलला से सनसनी पसर गइल बा. लगभग 22 बरीस के एह नवहिन के हत्या क के एह गड़हा में फेंक दीहल बा.\nवाराणसी के फूलपुर इलाका में काल्हु मंगारी गाँव के एगो नवही के ओकरा खेत पर काम करत घरी मोटर साइकिल से आइल दू गो बदमाश गोली मार के भाग गइले, घाहिल नवही के अस्पताल में भरती करावल गइल बाकि ओकर जान ना बचावल जा सकल.\nमिर्जापुर के लालगंज इलाका में रामपुर कामता प्रसाद गांव के एगा पाँच बरीस के लइका नहर में डूब के मर गइल. बतावल जात बा कि अपना दादी संगे ऊ मटर तूड़े गइल रहल. दादी मटर तूड़े में लागल रही आ लइका नहर का ओर बढ़ गइल जहाँ नहर में गिर के डूब गइल.\nसोनभद्र के कोन इलाका में काल्हु खेमपुर गाँव के एगो नवही मोटरसाइकिल प रामगढ़ बाजार से लवटत रहल जब तेलगुड़वा का नियरा बेकाबू होके ओकर मोटर साइकिल पुलिया से टकरा गइल आ ऊ बहुते घवाहिल हो गइल. ओकरा के अस्पताल में भरती करावल गइल बा.\nTags: जौनपुर, बजट, बलिया, बसंत पंचमी, भदोही, मिर्जापुर, वाराणसी, सारण, सोनभद्र\nबीसन हजार ट्वीट #राजीव_गांधी_पनौती_था


विनय आनन्द अपना के सुपर स्टार ना मानसु – Anjoria\nविनय आनन्द अपना के सुपर स्टार ना मानसु\nहालही में एगो इन्टरव्यू में भोजपुरी के सुपर स्टार विनय आनन्द कहले कि ऊ अपना के सुपर स्टार त कबहियो ना मानसु. एगो अभिनेता हउवन आ बेहतरीन अभिनेता कहावल पसन्द करेले. बाकिर लोग के, अपना चाहे वालन के स्नेह प्यार आ अपनापन का चलते सुपर स्टार कहाये लागल बाड़न. विनय आनन्द कहले कि सुपर स्टार त राजेश खन्ना रहलें, बाद में अमिताभ बच्चन अइलें. एह खिताब के हकदार इहे लोग बा.\nभोजपुरी सिनेमा में चल रहल भेड़चाल से आपन सहमति दर्ज करावत विनय आनन्द के कहना रहे कि कुछ लोग अइसनो आ गइल बाड़े भोजपुरी सिनेमा में जे उलजुलूल फिल्म बना के भोजपुरी सिनेमा के बदनाम करत बाड़न. बाकिर कहले कि अइसनका लोग ढेर दिन ले चल ना पाई काहे कि आखिर ले उहे टिकी जे निमना सोच के आ ईमानदारी से काम करे वाला होखी. विनय आनन्द इहो कहले कि खुशी के बात बा कि अब निमन आ प्रतिभाशाली लोग इंडस्ट्री में आ रहल बा.\nअपना काम का बारे में बतावत विनय आनन्द के कहना रहे कि ऊ कवनो निर्माता के कबहियो परेशान ना करसु आ मनचाहा डेट देबे के कोशिश करेलें. दोसरे सेट पर कवनो नखरा ना करसु जवना चलते निर्माता निर्देशक उनुका से खुश रहेले.\nविनय आनन्द कहले कि उनुकर आवेवाला फिल्मन में त्रिनेत्र, एलान ए जंग, दामाद चाहीं फोकट में, हमरे नामे जिला हिलेला, तुलसी बिन सून अँगनवा, बंधनमुक्त, कजरा मोहब्बतवाला वगैरह बाड़ी सँ.


‘नाटक’- भाग2– भोजपुरी कहानी – कुमार मुकेश | Bhojpuri News Website\nभाग 2- यह कहानी कुल4भागों में है\n‘तू हमार कबो रहबे ना कइला कुमार, हम तोहरा से बस बतियावत रहीं आ हमरा ना पता रहे कि तू एह के ई नाम दे देब, हम के भूला जा’ , ‘हमके भूला जा…….!…!…’\nदोएत के साथे दुपहिया अर्थात बाइक से आइल रहनी नाटक देखे, कार्यक्रम से घर के दूरी ढेर त ना बाकी 1 घंटा के रहे. हम पीछे बइठ गइनी आ गाड़ी चल पड़ल.\nठंड के शुरुआती मौसम में हल्का हल्का ठंढा पड़त रहे. ठंढ के असर मन पर भी होत रहे आ रात के दस बज गइल रहे.\nकुमार.., का टाइम होत बा हो? दस बज गइल बा हो राजेश हम जवाब दिहनि. फिर, चल मरदे बियाह बइठ गइल होइ. आव , हइ परदा देखल छोड़ द चलल जाव बियाह देखल जाव! राजेश हमार बचपन क्व दोस्त रहल.\nमनोरंजन के खातिर लगावल गइल परदा छोड़ हमने के भउजी के घर के तरफ बढ़ गइनी जा. बरियात लगहिं के बगीचा में टिकल रहे. ‘हम दोनों दो प्रेमी…..’ गीत के आवाज पर्दा के जरिये माइक से होके कान तक पहुंचत रहल.\nखैर, बियाह बइठ गइल रहे. पहुंच के दुनो जन आपन आपन जगह लेके बइठ गइनी जा. बियाह के कार्यक्रम पंडित जी के मंत्रोचारण से दिव्य प्रतीत होत रहल. नज़र फेरू उठल आ उनकरा के देख के संतोष कर लिहलसि.\nअब उहो कबो कबो हमरा के देख लेंस आ मुस्कुरा देत रहली. बियाह के कार्यक्रम हंसी मजाक के बाद बिधिवत संपन्न भइल. रात के 1-डेढ़ बज गइल रहे यानी तीन साढ़े तीन घंटा लाग गइल रहे.\nएहिजा उनकरा से नज़र मिलला के बाद मन के रोंवा रोंवा हसीन हो गइल रहे. हम कवनो ग़ालिब ना रहनी ना त उनकरा हसीन जुल्फ,चेहरा,आंख,होठ आ कमर पर कुछ शेर जरूर लिख देले रहतीं.\nसुबेर भइला में ढेर समय ना लागल,बिदाई के तइयारी शुरू हो गइल रहे, सब कोई जल्दी बिदाई चाहत रहे ताकि जल्दी से जल्दी घरे जाईल जा सके.\nरोवन रपटन में हमरा नज़र ओह सूरत पर भी पड़ल जे सांझ ले हंस हंस के गीत गावत रहे उ बिदाई के बेरा मुरझा गइल रहे. बिदाई के दुख लईकी वाला से ज्यादा केहू ना समझ सके.\nलेकिन मन बिदाई से ज्यादा ओह सूरत में अझुराइल रहे ,उनकरा देखे के एकहू मौका हम छोड़ें ना चाहत रहनी काहें से की कुछे देर में बिदाई जे होखे वाला रहे. बहत नयन अश्रु से सब कोई बिदाई कइल आ हमहन के घर कि तरफ चल दिहनि जा.\nहमहन घरे पहुंच गइल रहनी जा, हमरा के फिर से झकझोरत राजेश हमरा के मोटरसाइकिल पर आए नीचे उतरे के कहलें, का हो कहाँ चल जात बाड़?,तबियत ठीक बा न आ जबसे नाटक देखले बाड़ तबसे कहाँ आ कवनि दुनिया मे भुला जात बाड़? बाइक से उतरत ही राजेश के सवाल हमरा तरफ आवे शूरु हो गइल.\nहम शायद जवाब देबे के स्थिति में ना रहनी आ ना ही जवाब देके इच्छा रहे बाकि दू बेर अतीत में गइला के बाद मन कहीं ना कहीं अबहीनो नाटक आ हकीकत में अंतर समझे में लागल रहे लेकिन वर्तमान के चेतना हकीकत से दूर राखे मे. प्यार के मंदिर में दिल कुछ आउर गवाही देव जबकि मन रूपी दिमाग कही बढ़ गवाही देत रहे.\nकुमार ,हाथ मुह धो के खाना खाए बइठ जा, राजेश हमरा के चाभी देके अपना घरे चल गईलें,दुनो जने के घर लगही लगही रहल, सड़क के एह पार हमर घर रहे जबकि ओह पार राजेश के घर रहे.\nतौलिया से हाथ पोछत हम खाए बइठ गइनी , खाना बहुत निमन बनावत रहली भउजी,घर के अन्नपूर्णा रहली उ. पहिले रूखा सूखा के गुजारा होत रहे लेकिन भउजी के अइला से एह जीभ के नून मरीचा के स्वाद लाग गइल रहे.\nराजेश बतावत रहले ह कि तहा तबियत ठीक नइखे,कुछ भइल बा का? भउजी हमरा पर प्रश्न करत थरिया उठावे लगली.\nना भउजी कुछो त ना भइल बा, उ ठंढा पड़त बा न,बहरी ठंढा लागत रहे एहि से राजेश के बुझाइल होइ. हम बात के सम्हारे के कोशिश करत उठी के अपना खटिया पर आ गइनी.\nई प्यार भी अजीब रोग होला जब होला त सगरो दुनिया के अपने उल्टा चश्मा से देखे के कोशिश करेला बाकि बुझे में असमर्थ होला कि दुनिया प्यार के चश्मा के साथे साथे अपने अलग अलग रंग के चश्मा से भी प्यार के निहारेले.\nप्यार के देखला के सबकर आपन आपन नजरिया होला, केहू प्यार में भगवान के खोज लेला त केहू प्यार में विश्वास के, बस प्यार के डोर केतना मजबूत नेह के डोरी से बधाईल बा एह पर भी निर्भर करेला.\nभउजी के घरे अइले एक दिन हो गइल रहे,सब केहू हित मीत ,रिश्तेदार धीरे धीरे सब कोई अपना घरे जाए शुरू कर देले रहे. धीरे धीरे जवन घर शादी के माहौल में लोगन से भरल रहे उ अब धीरे धीरे खलिया गइल रहे.\nघर मे माई, बाबूजी,भइया-भउजी आ सबकर दुलारी बहिन के अलावा अब केहूँ ना रही गइल रहे.\nअपना मोबाइल से लिहल गइल बियाहे के तस्वीर देखते देखते नज़र उनकर फोटो पर पड़ल आ मन में उनकर तस्वीर अब बिना देखले छप गइल रहे.\nअबले उनकर नाम भी ना पता रहे हमके,मन अलग अलग नाव रखे लागे, कबो कुछ त कबो कुछ. आखिर हिम्मत जुटा के हम भउजी से उनकरा बारे में पूछे के खातिर तैयार हो गइनी बाकि मन बेचैन भी रहे कि का होइ? कहीं भउजी खिसिया त ना जइहें.\nभउजी के उनकरा कमरा में अकेला पाके हम घुस गइनी. हमरा के देखते उ उठ के खड़ा हो गइली. आप आईं ना,बइठी! हमरा ओर देखत भउजी पलंग की ओर इशारा कइली.\nभउजी तोहरा के कुछ फोटो देखावे के रहे ,केहू पहिचान में नइखे आवत? हम फोन भउजी के देत उनकरा लगे जा के खड़ा हो गइनी.\nभउजी बारी बारी से फोटो देखत सबकरा बारे में बतावे लगली,हमरा इंतजार के घड़ी आखिर आ ही गइल.\nई आराधना हई, हमार छोट बहिन. भउजी उनकरा बारे में बतावे लगली, एहि साल बारहवीं के परीक्षा दिहली ह आ ई हमार बहिन ना बल्कि साँच दोस्त हई.\nमन आज पहिली बार उनकर नाम जनले रहे,आराधना!जइसन नाम ओइसे ही उनकर रूप रहे. अपना नाम के चरितार्थ करत उनकर स्वरूप आराधना करे लायक ही रहे….\nकहानी जारी रही भाग3में..


बाति के बतंगड़ – 1 – Anjoria\nJul 29, 2016 आतंकी हमला, इस्लाम, दहशतगर्दी\nकहल जाला कि बाते से आदमी पान खाला आ बाते से लातो खाला. एके बतिया केहू के मजाक लागेला आ केहू के आपन बेइज्जति. भोजपुरी में बहुते कहाउत बाड़ी सँ जवनन के आजु के सामाजिक हालात में दोहरावल ना जा सके. खास क के ऊ सब कहाउत जवना में समाज के दबाइल अंग निशाना पर होला. गरीब के जोरु भर गाँव के भउजाई अइसहीं बन जाले. जेकरे मन करे हँसी दिल्लगी क ली आ बेचारा गरीब मन मसोस के रहि जाई. बाकि बरियरकन पर बनल कहाउतन के अबहियों बेझिझक कहल जा सकेला. हिन्दू का खिलाफ जवन मन करे तवन बोल लीँ ओकरा के बोले का आजादी में शामिल करेवालन के कमी ना लउकी. बाकि एक बेर इस्लाम पर कुछ कह दिहनी त जान के लाला पड़ि जाई काहे कि इस्लाम के अमन के मजहब बतावल जाला. अलग बाति बा कि पूरा दुनिया जवना दहशतगर्दी से आक्रांत बा ओकरा पीछे एही मजहब के लोग अधिका मिल जाई. ओने इस्लाम माने वाला लोगो के परेशानी इहे बा कि एह दहशतगर्दी के शिकार सबले बेसी उहे लोग होला.\nआतंकी हमला में जतना लोग मारल जाला ओहमें नाहियो त आधा से बेसी लोग इस्लामे के माने वाला होलें. जबरा मारबो करे आ रोवहूं ना देव ! बाकी लोग त रो गा के थिरा जाई बाकिर दहशतगर्दी के शिकार मुसलमान केकरा आगा रोवसु ? कलवार के बेटा भूखो तलमलाव त देखे वाला इहे कहीहें कि पी के तलमलात बा. कलवार जाति का रुप में ना पेशा का रुप में लीं सभे काहे कि देश से बीफ निर्यात करे वाला कंपनी के मालिक एगो बड़का वकील राजनेता के मेहरारु हई आ भाजपा के सरकार आ गइलो पर ई निर्यात घटल नइखे, बतावल जात बा कि डेढ़ा हो गइल बा. अलग बात बा कि ई बतिया बतावत घरी बड़ा चालाकी से युघिष्ठिर वाली युक्ति अपना लीहल जाला कि अश्वत्थामा हतो. आ एकरा आगा के बाति आजु के शंख मीडिया का आवाज में दबा दीहल जाला कि नरो वा कि कुञ्जरो वा. सही बा कि अश्वत्थामा त मरा गइल बाकिर ऊ एह नाम वाला हथिया रहुवे कि बड़हन योद्धा. बीफ एक्सपोर्टो के बाति बतियावत घरी बड़ा आराम से लुका लीहल जाला कि भइंसो के मांस के अंगरेजी में बीफे कहल जाला !\nपहिले पत्रकारिता के पेशा बड़ा इज्जतवाला मानल जात रहुवे बाकिर आजु कुछ घिनावन लोगन का चलते एकरा के तरह तरह के नाम दिआए लागल बा. आ एह पेशा में रहेवाला लोग के हालत जौ का साथे घुन पिसाए वाला ना होके घुन के साथे जौ पिसाए वाला हो गइल बा. पीसे वाला त घुन के पीसल चाहत बाड़न बाकिर जौ के छाँटल नइखन चाहत. एके लग्गी से सभका के दुरदुरावल जा रहल बा. रउरा सेना के जवान के जान ले लीं, ओकरा के पत्थर मार मार के घवाहिल क दीं बाकिर ऊ कुछ मत करो. रउरा देश के बरबाद करे के बात करीं, एकरा के छिन बिछिन क देबे के बातु करीं त ठीक, बाकिर प्रशासन रउरा के रोके के कोशिश करो, रउरा प केस करो त नाजायज. सेना पुलिस के छर्रा से घवाहिल अनेरियन ला छोह देखावल जाई बाकिर सेना पुलिस के शहीदन के चरचो ना कइल जाई. एह तरह के मीडिया आ चैनल सभे रोजे देखत बा आ बरदाश्त क लेत बा. अगर एह राष्ट्रद्रोही हरकत ला सरकार एहनी का खिलाफ कुछ करे चलो त अभिव्यक्ति के आजादी का नाम पर छाती कूटे वालन के मेला लाग जाई. अइसहीं पहिले पंचो लोग के समाज में इज्जत रहल करत रहे बाकिर का आजुवो वइसने बा ? अब त कई बेर मन करेला कि हिन्दी वाला एह पंचन के अंगरेजी वाला पंचन से भेंट करा दीहल जाव. काहे कि एह पंचन के पंचइती खुल्लमखुल्ला एकतरफा हो गइल बा.\nशाएद एही चलते कहल जाले कि विद्वान वकील कानून जानेला आ तेज वकील जज. रउरा जरुरत पड़ी त केकरा लगे जाएब ? विद्वनका का लगे आ कि तेजका का लगे ?


One year of new education policy completed in the country read what changed Bhojpuri: नवका शिक्षा नीति के एक साल, पढ़ीं का भइल बदलाव – News18 Hindi\nBhojpuri: नवका शिक्षा नीति के एक साल, पढ़ीं का भइल बदलाव\n29 जुलाई 2020 के दिने केंद्रीय मंत्रिमंडल नवका शिक्षा नीति के मंजूरी देले रहले. आज एकर एक साल पूरा हो गइल. नवका शिक्षा नीति में सबसे बड़ काम ई भइल बा कि ऊ अंग्रेजियत पर जोर देबे के बजाय भारतीय भाषावन के अहमियत से मंजूर कइले बिया.\nLast Updated : July 29, 2021, 11:13 IST\nआजुए के दिने ठीक एक साल पहिले 29 जुलाई 2020 के दिने केंद्रीय मंत्रिमंडल नवका शिक्षा नीति के मंजूरी देले रहले. शिक्षा अइसन विषय ह, जवना में रातोंरात बदलाव ले आइल मुश्किल होला. हां, ई बात आउर बा कि अगर लागू करे वाला अधिकारीन में दम आ इच्छा शक्ति होखे त बदलाव शुरू कइलो जा सकेला. ओइसे कहल जा सकेला कि बीतला साल भर में नवका शिक्षा नीति के हिसाब से कई गो बदलाव के नेंव रखा गइल बा. उमेदि कइल जा सकेला कि बदलाव के ई बयार ओही सोच के हकीकत बनाई, जवना के कल्पना ई नीति कइले बिया.\nनवका शिक्षा नीति में सबसे बड़ काम ई भइल बा कि ऊ अंग्रेजियत पर जोर देबे के बजाय भारतीय भाषावन के अहमियत से मंजूर कइले बिया. एह नीति में भारतीय शिक्षण आउर सोच के स्तर पर माई के भाषा के कमी के ना केवल गहराई से महसूस कइल गइल बा, बाकिर भारतीय भाषावन के ताकत देबे आ ओकरा बहाने ज्ञान-विज्ञान के ताकत बढ़ावे के दिसाई में बहुत काम करे के गुंजाइस बनवले बिया. इहे वजहि बा कि पिछला साल भर में अइसन-अइसन काम भइल बा, जवना के ठेठ देसी अंदाज के काम कहल जा सकेला.\nआपाना देस में आजादी के पहिलहिं से अइसन सोच विकसित होत चलि गइल, जवना में अंग्रेजी के महत्ता ढेरे मिले लागल. दुनियाभर के शिक्षा शास्त्री माने ले कि बच्चा आपाना माइ के भाषा में जाताना ज्ञान हासिल कइ सकेला, ओतना दोसरा भाषा में ना. एकरा बावजूदो हमनी किहां अंग्रेजी के तवज्जो खूबे मिले लागल. रहल-सहल कसर मिश्रित शिक्षा वेवस्था पूरा कइ दिहलसि. फेरू आजाद भारत में नोकरी के जवन इंतजाम भइल, ओह में अंगरेजी पढ़े वालन के ढेरे मोका मिले लागल. अइसना में अंगरेजी बोले – लिखे सिखावे वाला स्कूलन के बनि आइल. जवन काम मैकाले के शिक्षा नीति उन्नीसवीं सदी में पूरा ना कइ पवलसि, ओह के आजाद भारत में हमनीं के अफसर और नेता लोगन के बनावल नीति पूरा कइ दिहलसि.\nजर्मनी, जापान, स्पेन आ स्वीडन के आर्थिक ताकत आ तकनीकी ज्ञान के लोहा पूरा दुनिया माने ला. उहवां पढ़ाई आपाना भाषा में होला. बाकिर भारत में अइसन ना हो सकल. एकरा वजहि से इंजीनियरिंग आ डॉक्टरी के पढ़ाई में कतने लइका जाके पिछड़ि गइले स. काहें कि उहनीं के शुरूआती पढ़ाई आपाना माइ के भाषा में भइल रहे. जबकि मेडिकल आ इंजीनियरिंग के पढ़ाई के समूचा माध्यम अंग्रेजी बा. एह वजहि से जब-तब देसी आ भारतीय भाषावन में एह विषयन के पढ़ाई के मांग होत रहल. जब-जब इंजीनियरिंग आ मेडिकल के पढ़ाई में पिछड़ल लइका आत्महत्या कइले स भा अवसाद में गइले स, तब-तब भारतीय भाषावन में एह के पढ़ाई के मांग उठल, बाकिर एह मांग के हंसी में उड़ा दियाइल.\nबाकिर नवका शिक्षा नीति में उच्च शिक्षा आ शोध तक के मातृभाषा में करावे के जोर दियाइल बा. एह पर खुश होखल जा सकेला कि पिछिला एक साल में इंजीनियरिंग के पढ़ाई के रेगुलेट करे वाला अथॉरिटी अखिल भारतीय तकनीकी शिक्षा परिषद आ मेडिकल के पढ़ाई के रेगुलेट करे वाला मेडिकल कौंसिल ऑफ इंडिया भारतीय भाषा में पढ़ाई करावे खातिर तेयारी शुरू कइ देले बाड़े स. एही जुलाई महीना में दूनों संस्था बड़-बड़ घोषणा कइली सा. तकनीकी शिक्षा परिषद जहवां 11 गो भारतीय भाषा में इंजीनियरिंग के पढ़ाई के मान्यता देबे के घोषणा कइलसि, उहवें मेडिकल के दाखिला परीक्षा भी 13 गो भारतीय भाषा में होखे के एलान भइल बा. भोपाल के अटल बिहारी वाजपेयी विश्वविद्यालय त पहिलहीं हिंदी माध्यम से इंजीनियरिंग के पढ़ाई शुरू कइ चुकल बा.\nनवका शिक्षा नीति में भारतीय भाषा में पढ़ाई चाहे वाला बच्चन के सहूलियत देबे पर जोर बा. एह वजहि से कई को विश्वविद्यालय अपना इहां अनुवाद के काम शुरू कइ देले बाड़े स. नवका शिक्षा नीति में भारत विद्या पर भी जोर दिहल गइल बा. एह के देखत इंदिरा गांधी राष्ट्रीय मुक्त विश्वविद्यालय आ सयाजी गायकवाड़ विश्वविद्यालय बड़ोदा जइसन विश्वविद्यालय भारत विद्या में पढ़ाई शुरू कइ दिहले स आ नाया-नाया पाठ्यक्रम बनावतारे स.\n1991 के जनगणना के भाषा वाला अध्याय में कहल गइल रहे कि भाषा आत्मा के ऊ खून ह, जवना में विचार प्रवाहित होला आ पनपेला. नवका शिक्षा नीति में एह बात के बहुते धेयान दियाइल बा. एह दिसाईं काम हो रहल बा. शिक्षा मंत्रालय के आदेस पर केंद्रीय संस्थानन में एह दिसाईं काम शुरु हो गइल बा. बाकिर कुछु अड़चनो अबहीं बनल बा. एनसीईआरटी जइसन कुछु संस्थानन में जिम्मेदार लोग ठोस काम करे के जगहि पर 2024 ले एह विषय के टाले के हिसाब से चलि रहल बाड़न स. उहनीं के लागता कि 2024 में सायेद केंद्र सरकार बदलि जाइ त सायेद फेरू ई शिक्षा नीति ना चलि पाई… (उमेश चतुर्वेदी वरिष्ठ पत्रकार हैं. यह उनके निजी विचार हैं.)


Bhojpuri: अक्षय तृतीया के समहुत, एकर किसान जीवन में बा बड़ा महातम – dnyan pravah\nMay 14, 2021 admin\t0 Comments\tAkshay Tritiya, Astirithiya, Bhojpuri, Bhojpuri News, Farmer Life, Hindu Festivals, uttar pradesh, What is Akshay Tritiya\nअक्षय मतलब, जेकर क्षय न होखे. यानि जेवन कबो न घटे. इही से अक्षय तृतीय यानि अस्तिरिथिया के किसान जीवन में बहुत महातम बा. खेती बारी भारतीय जीवन का आधार ह. कृषि जीवन के हर एक काम में लोक के अलग अलग रूप देखे के मिलेला. नया साल, यानि चइत महीना से शुरू होखे वाला साल क पहिला त्यौहार अस्तिरिथिया के समहुत होला. बैशाख के अंजोर के तीसरा दिन एके मनावे के परंपरा बाटे. अइसन मान्यता बा कि इ दिन बहुत शुभ होला. एही से ए दिने खेती के शुरुआत यानि समहुत कइल जाला. अस्तिरिथिया के समहुत क मतलब नया साल में खेती बारी क शुरुआत. पूर्वी उत्तर प्रदेश में एह दिन के परंपरा से बड़ा महत्व बा. लेकिन आज के मशीन के समय में लोग इ कुल भुलात जात बाडन. हमके आपन बचपन याद आवेला, जब हमनी के खेती हल-बैल से होखे, पूरा गाँव के समहुत एही दिन पूरा विधि-विधान से होखे. लोक में एकर मान्यता ई बा कि एह दिन से नया साल के खेती बारी के शुरुआत होला. जे अस्तिरिथिया के समहुत कर लेला ओके साल के अउर कौनो समहुत करे के जरुरत ना पडेला. इही से एकर एतना महातम बा. समहुत के शुरुआत सबसे पहले गाँव के पंडित जी से साईत पुछ के होला. घर के कुल मर्द लोगन के नाव बतावल जाला फिर पंडित जी केहु एक आदमी के नाम से साइत बतावेलन. समहुत का दिने विशेष भोजन बनेला जेमे दाल वाली पूरी, पाकल कोहड़ा के मिठकी तरकारी अऊर कच्चा आम डाल के आटा के मुरब्बा (गुरुमा) बनेला. समहुत करे के सामग्री में सबसे पहिले लकड़ी क एक बिता क हल और समहुती लउर (लाठी) जीवन क सामान्य उपयोग ना होला. इ लऊर बस समहूत का दिने ही निकालल जाला. एकरा बाद सवा किलो सावां, जनेरा (ज्वार) या बजड़ा (बाजरा) में से कौनो एगो के बीज, फूल, फुलहा लोटा में भर के साफ जल, घी क दिया, अगरबत्ती, दहीगुड़ जुटावल जाला. एक ओर समहुत के तैयारी शुरू होई और दूसरा ओर दाल पूरी बनावे खातिर चना क दाल रसोई में उबाले खातिर रखा जाई. समहुत करे खातिर बीच आँगन में लीप पोत के ठहर दियाई और पूरब मुहें समहुत करे वाला के बैठे खातिर एगो पीढ़ा धराला. ओकरा बाद लाठी और हल के साफ पानी से धो के ठहर पर रखल जाला. समहुत करे वाला नहा के साफ कपड़ा पहिन के आंगन में ठहर पर बइठेला. सबसे पहिले जल वाला लोटा में रस्सी क अरिवन लगा के लउर में टांगेला. ओकरा बाद कटोरी में दहीगुड़ मिला के लोटा का ऊपर रखल जाला. दही वाली कटोरी के पतई के दोना से या प्लेट से ढक देहल जाला. फिर सावां के बीज के गमछा का एगो छोर पर गठिया लेहल जाला. गमछा का दूसरा छोर पर पूजा वाला सामान गठियावल जाला. ओकरा बाद गमछा के लउर के दूसरा छोर पर बांध देहल जाला. समहुत करे वाला नंगे पांव खेत तक जाला. समहुत ओही खेत में कईल जाला जेवना में खेती होखे. कुछ लोग बगईचा में भी समहुत करे ला. घर से निकलला के बाद घरे अईला तक समहुत करे वाला रास्ता में कुछ भी बोलेला ना. जब खेत में पहुंचेला त साईत में जेवन दिशा पंडित जी बतवले रहेलन ओही दिशा में बैठेला. ओकरा बाद खेत बनावेला. खेत बनावे क नियम बाटे. उ एह तरे ह. दखिन एक बित्ता, उत्तर डेढ़ बित्ता, पूरूब- पछिम आधा-आधा बित्ता. एही नाप से नाप के खेत बना के काठ के लकड़ीनुमा हल से जुताई करके थोड़ा सा बीज छिटल जाला. फिर जल चढ़ा के फूल अउर दहीगुड़ चढ़ावल जाला. ओकरा बाद दिया और अगरबत्ती दिखा के खेत के प्रणाम कईल जाला. अउर इ बिनती कईल जाला कि आवे वाला खेती के सम्मान बचल रहे अउर घर परिवार क भरण पोषण ठीक से हो जाए. जेवन बीज बचल रहेला ओके गठिया के घरे ले आइल जाला. फिर उ बीज जब खेत के बोआई होला त ओमे मिलाके बोवल जाला. घरे आइला के बाद आँगन में ओही ठहर पर बईठ के कुल समान रख देहल जाला. फिर ओहि जे पानी पियले के बाद उठ के अपना घर के सभी बड़ लोगन के प्रणाम कईल जाला.कुल मिला के अस्तिरिथिया खेती वाला जीवन क उत्साह अउर आस्था के दिन ह. एह दिन का बाद किसान लोगन का मन से बहुत कुछ क भय भी समाप्त हो जाला. साथ ही अब कौनो भी सामान्य बाधा आवे के भय ना रहेला. मानल ट इहो गईल बा कि अस्तिरिथिया के समहुत के बाद खेती में नुकसान के संभावना बहुत कम हो जाला और उपज बहुत बढ़िया होला. (लेखक संतोष कुमार राय पत्रकार हैं. यह उनके निजी विचार हैं.)\n← भोजपुरी स्टार रितेश पांडे के जन्मदिन पर देखें उनका सबसे पॉपुलर गाना ‘हैलो कौन’, 77 करोड़ से ज्यादा हैं व्यूज!\nअफगानिस्तान: ईद के दिन मस्जिद में नमाज के दौरान भीषण बम विस्फोट, कई की मौत →\nएक शराबी की वजह से दानापुर रेलवे स्टेशन पर डेढ़ घंटे रुकी रही मगध एक्सप्रेस, जानें पूरा मामला


भोजपुरी में पढ़ें - रेणुजी के पहिला महिला डिप्टी सीएम बने से बिहार के औरत समाज निहाल , Bihar government the first lady deputy chief minister renu devi is now icon for women empowerment – News18 हिंदी\nरेणु देवी पहली महिला डिप्टी सीएम हो गई हैं.\nबिहार में पहिला बेर कवनो महिला उपमुखमंतरी कुर्सी पs बइठल बाड़ी. रेणु देवी जी के उपमुखमंतरी बनला से महिला वर्ग के अब अउरी फैदा मिली.\nगांव में ‘सखी संगठन’ के आज मीटिंग रहे. सिलाई-कढ़ाई अउर पापड़-अदौरी के बैपार से जवन फैदा भइल ओकर आज बोनस बंटाये के रहे. पंचाइत भवन में दरी-जाजिम लागल रहे. सखी के मुखिया सुनैना देवी अउर खजांची उरमिला देवी रजिस्टर लेके के बइठल रही. सभ कोई के पइसा बंटा गइल तs सखी के मनेजर नेहा कुमारी कहली, आज रउआ सभे के मेहनत से सखी के बैपार बहुत बढ़ गइल बा. एकरा से गांव-जवार के औरत लोगन के रोजी-रोजगार के मौका मिलल बा. अमदनी बढ़े से घर में खुशहाली आइल. अब अउर मेहनत से काम करे के बा. काहे से कि बिहार में अब औरत के सुराज आवे वला बा. कमला चाची पढ़ल लिखल तs ना रही लेकिन अदौरी बनावे में उनकर कौनो जोड़ा ना रहे. कमला चाची कहली, अब नाया सुराज कइसे आई ? नेहा कहली, आज औरत समाज खातिर बहुत बाड़ा दिन बा.\nभोजपुरी में ये भी पढ़ें : विनय बिहारी के जीत के साथ भोजपुरी फिल्मी कलाकारन के रहल धमाल\nपहिला महिला उपमुखमंतरी\nसुनैना देवी कहली, नेहा तनी बिस्तार से बतावs कि रेणु देवी के हईं, कइसे इहां तक पहुंचनी, तब नू सभ कोई में आगा बढ़े खातिर ललक जागी. नेहा गांव में पहिला एमए पास लइकी रही. कलकाता के कौलेज के पढ़ल रही लेकिन नौकरी ना कइली. अपना बूढ़ माई-बाप सेवा सुसुरसा करे खातिर गांवही रह गइली. धुराझार अंगरेजी बोलेली एह से जिला भर के अफसर लोग उनकर अदब करेला. सखी संगठन के आगा बढ़ावे में नेहा के बहुत सहजोग रहे. एह से संवसे गांव उनकर इज्जत करत रहे. नेहा कहली, रेणु देवी बेतिया से भाजपा के पांचवा बेर बिधायक चुनाइल बाड़ी. नीतीश जी के सरकार में रेणु जी के उपमुखमंतरी बनावल गइल बा. रेणु जी के आज एह कुर्सी पs देख के ई कहल जा सकेला कि आगा बढ़े खातिर जात-पात, अमिरी-गरीब कवनो रोड़ा नइखे. मेहनत अउर ईमानदारी से काम कइल जाव तs एक दिन जरूरे कमयाबी मिली.\nकइसे आगा बढ़ली रेणु देवी?\nउरमिला देवी कहली, जब हमनी के सखी संगठन चलावे में अतना दिक्कत भइल तs रेणु जी के केतना परेशानी भइल होई ? उ कइसे आगा बढ़ली ? नेहा कहली, रेणु जी के उमिर 62 साल बा. ऊहां के इंटर तक ले पढ़ाई कइले बानी. रेणु जी के माई आरएसएस के सदस्य रही. एह से लइकांई से रेणु जी के भाजपा देने झुकाव रहे. ऊहां के भाजपा दुर्गाविहिनी में शामिल हो गइनी. कुछ दिन के बाद ऊहां के दुर्गावाहिनी में जिला संजोजक बना दिहल गइल. 1989 में रेणु जी के भाजपा महिला मोर्चा के जिला अध्यक्ष बनावल गइल. राम मंदिर आंदोलनो में उहां के शामिल रहीं. गरीबी में गुजर-बसर करे वली औरत लोग के हक में आवाज बुलंद कइनी. स्वयं सहायता समूह बना के औरत लोगन के अपना पैर पs खाड़ा होखे में मदद कइनी. नोनिया, बिंद, मलाह, तुरहा समाज में औरत लोग के गरीबी से हाल बेहाल रहे. एह लोग के अधिकार दिलावे खातिर रेणु जी बहुत संघर्ष कइली. धीरे-धीरे भाजपा में उनक ओहदा बढ़त गइल.\nरेणु जी के अइसे मिलल कुरसी\nनेहा के बात सभ कोई मगन होके के सुनत रहे. कहानी आगा बढ़ल. 1993 में रेणु जी के भाजपा प्रदेश महिला मोर्चा के अध्यक्ष चुनल गइल. दू साल बादे उनका चुनाव लड़े के मौका मिलल. 1995 में भाजपा रेणु जी के नौतन से कंडिडेट बनवलस. लेकिन दबंग सत्तन जादव के आगा रेणु जी चुनाव हार गइली. एकरा बाद 2000 के चुनाव में भाजपा उहां के बेतिया से चुनाव लड़वलस. रेणु जी पहिला बेर बिधायक बन गइनी. ओकरा बाद उहां के बेतिया से चार बेर बिधायक चुनल गइनी. लेकिन 2015 के चुनाव में कांगरेस के मदन मोहन तिवारी , रेणु जी के तीन हजार भोट से हरा देहले. 2020 के चुनाव आइल तs भाजपा फेन रेणुजी पs भरोसा जतावलस. रेणु जी पांचवां बेर बेतिया से चुनाव जीत गइनी. 2015 के हार से रेणुजी तनिको हिम्मत ना हरनी. आज उहे हिम्मत के बलिहारी बा कि उहां के उपमुखमंत्री के पद पs पहुंचल बानी.\nजवन होई निमने होई\nकमला चाची बहुत गौर से नेहा के बात सुनत रही. उ तनिक चिंता में कहली, नीतीशो जी तs औरत समाज के बहुत कइले. उनके चलते आज केतना औरत मुखिया, सरपंच बाड़ी. नीतीशे जी के परताप से आज केतना गांव के लइकी सिपाही के नौकरी से घर के बरक्कत करत बाड़ी. सबसे बड़ बात ई कि आज नाशाबंदी से केतना घर बरबाद होखे से बांच रहल बा. अब तs बाड़ा दोबिधा होई कि नीतीश जी के देखीं जा कि रेणु जी के देखीं जा ? नेहा हंस के कहली, कवनो चिंता के बात नइखे काकी, नीतीश जी अउर रेणु जी एक्के साथे बा लोग. अब तs अउर खुशी के बात कि औरत के मरम समझे वाला दू गो नेता हो गइले. रेणु जी तs नीतीश जी के भाई कहले बाड़ी. आगा जवन होई निमने होई.\nTags: Articles in Bhojpuri language, Bihar assembly election 2020, Bihar Government, CM Nitish Kumar


हिंदी आ अंगरेजी के छौंक वाली भोजपुरी पत्रिका हेलो भोजपुरी – Anjoria\nभोजपुरी के नियमित रूप से प्रकाशित हो रहल पत्रिकन में खास जगहा बना लिहले बिया हेलो भोजपुरी पत्रिका. एकर जुलाई अंक मिलल त देख पढ़ के मन खुश हो गइल. पत्रिका में भोजपुरी सामग्री भरल बा त कुछ रचना हिंदी आ अंगरेजिओ में बा. सराहे जोग बहुत कुछ बा एह पत्रिका में बाकिर हमार जोर एह बात पर रही कि एकरा संपादन में तनिका धेयान अउर दिहला के जरूरत बा.\nसंपादन के काम सामग्री चुनले तक सीमित ना होले. चुनल सामग्रियन के काट-छाँट तराश के ओकरा के सही रूप दिहलो संपादन के सबले महत्व वाला हिस्सा होला. अनगढ़ हीरा के दाम तबे लागेला जब कुशल कारीगर ओकरा के बढ़िया से तराश देला. एगो अउर जरूरी काम होला पूरा पत्रिका में भाषा के एकरुपता बनवले राखे के. प्रिंट मीडिया के जिम्मेदारी एहमें अउर बढ़ जाला. भाषा के मानकीकरण का दिशा में हर पत्रिका प्रकाशन के प्रयासे आगा चल के भाषा के एगो सर्वमान्य रूप परोसेला. कई जगहा ‘इ’ का बदले ‘ई’ के प्रयोग आ बिना जरूरत सर्वमान्य शब्दन के रूप बदलल ठीक ना कहाई. माकान, हावा, आपाना, नाया, बातावत, फालाना जइसन व्यवहार हतोत्साहित करे के चाहीं. पात्र आ माहौल का हिसाब से कुछ जगहा त एह तरह के शब्द दिहल चल सकेला बाकिर सामान्य रूप से ना.\nपत्रिका के पंजीयन शायद त्रिभाषी पत्रिका का रूप में बा एहीसे कुछ रचना हिंदी आ अंगरेजिओ में डालल बा. बाकिर पूरा से देखल जाव त एकरा के भोजपुरी पत्रिका कहे में हिचके के जरूरत ना पड़ी.\nपूरा पत्रिका एहिजा डालल बा. एकरा के डाउनलोड क के खुद पढ़ीं. आ आपनो राय दीं.\nPrevious Post: बापे पूत परापत घोड़ा, बहुत नहीं त थोड़ा थोड़ा (बतकुच्चन 162)\nNext Post: ‘भईल तोहरा से प्यार …’ में भारतीय नारी के किरदार में गुंजन पन्त\nएतना सुन्दर समीक्षा खातिर बड़ भाई के आभार व्यक्त करत हमरा अपार ख़ुशी हो रहल बा.राउर सुझाव ससम्मान स्वीकार करत हम उम्मीद करब की आगे भी राउर मार्गदर्शन हमरा मिलत रही.प्रणाम .\nपत्रिका में राउरा सभे भोजपुरी लिखेवाला लोगन के सहायता के जरूरत बा।\nBahut achcha. thanks


मुफ़लिसी में चमकल नगीना-हीरा प्रसाद ठाकुर – भोजपुरी साहित्य सरिता\nसाहित्य के अखाड़ा मे कुछ अइसनो कवि आ लेखक पहलवान पैदा भइलें,जे ‘स्वांतः सुखाय’ खातिर आपण कलाम दउरावत रहलें आ अपना कृतिअन के प्रकाशन आर्थिक लाभ के दृष्टि से ना बलुक सेवा भावना से करत रहि गइलें आ उ ग्लोबल हो गइलें।ओइसनें हिन्दी आ भोजपुरी के सुपरिचित गीतकार कविवर ‘हीरा प्रसाद ठाकुर’ जी रहनीं। उहाँ के भोजपुरी साहित्य के मुख्यधारा से एकदमे अलग-थलग। पाटी-पउवा से कोसहन फरका। पत्र-पत्रिकन से कवनों मतलब ना। सोरहो आना स्वतंत्र। नदी के बहाव लेखा उन्मुक्त रहिके आपण लेखनी गोदनी। ‘माटी के आवाज’ नामक कविता संग्रह के भूमिका मे अपना हृदय के आवाज उहाँ के लिखले बानी, “का लिखीं….?कइसे लिखीं…?केकरा खातिर लिखीं…?केहु सुने वाला होला त निम्मन लागेला। केहु गुने वाला होला त बात बनेला। बाक़िर मन नइखे मानत। कलमों तइयार रहs तिया, कवनों चीज के देखि के, सुनि के,पढ़ि के ….. ।अधिकता तs तब आवेला जब कवनों विद्वान हमरा से कवानों सवाल पुछेलें आ उहे भइल राह मे जात रहीं। एगो शिक्षक हमरा से पुछलें, “हीरा जी! का रउवा गैंग रेप पर कवनों कविता बनवले बानी….?उहाँ के जबाव मे हम ना कहि देनी। बाकि उहाँ के सवाल हमरा दिमाग मे घर बना लेलसि। आ एगो कविता के जगह पर एगो किताब तैयार हो गइल,जवन रउवा सभे के सोझा बा….।\nभोजपुरी भाषा के आगे बढ़ावे खातिर एक सई छहबीस गो मोट पातर किताब लिखि के अमर हो गइनी हीरा जी। बिहार के रोहतास जिला के नावाडीह गाँव मे पाँच जनवरी उन्नीस सई अड़तालीस ई. के पैदा भइल हीरा जी अपना माई-बाबूजी के एगारहवाँ संतान रहीं। जबकि इनका पहिले उहाँ के माई-बाबूजी के दस गो संतान कुछ होत-होत आ कुछ दू-चारि दिन जियला के बाद गुजरि गइलें। एह कुदरती करामात से आजीज अइला के बाद उहाँ के जनम से पहिले शिव स्थान मे पूजा-पाठ-सप्ताह भइल आ पंडित रामाधार तिवारी ओही समय उहाँ के बाबूजी से कहनी, “नन्हकू राजा” घबराये के बात नइखे। हम शिव जी के सप्ताह मनवती के साथ कर रहल बानी। हीरा होइहें ‘हीरो’, आ साँचो उहाँ के कहला के ठीक तीसरा दिने हीरा जी के जनम भइल।\nहीरा जी बहुते गरीब परिवार मे जनमल रहीं एह से उहाँ के लालन-पालन उचित ढंग से ना हो पावल। बाक़िर तबो भगवती के कृपा से गवें-गवें उजिआये लगनी। जब पढे के जोग भइलीं त गाँवहि के प्राथमिक इसकूल मे उहाँ के नामांकन करावल गइल। बाक़िर जब मध्य विद्यालय के बारी आइल त डेढ़गाँव मिडिल इसकूल मे उहाँ के दाखिला भइल। बड़ा धरछना से हीरा जी पैदा भइल रहीं। एह से ओह फटेहाल स्थिति मे भी उहाँ के बाबूजी पीछा ना हटलें। बाक़िर दुर्भाग्य के सुजनी अइसन जुटल कि हीरा जी जब सातवाँ क्लास मे पहुंचनी त मात्र दो रोपया परीक्षा फीस ना देला के चलते उहाँ के पढ़ाई छूट गइल।ओह घरी समय दोसर रहे। एक सई रोपया मे एक बीगहा खेत रेहन हो जात रहे। तब हीरा जी गाई के चरवाही मे भिड़ी गइनी। गरीबी के चलते पूरे-पूरी एक बरिस के पढ़ाई रुकि गइल। जब सालों छूछा रहि के, गाई चरा के, गोबर बिनि के आपण दिन काटत रहीं, ठीक ओही समय मे डॉ रामचन्द्र पाण्डेय जी के दवाखाना मे पचरुबिया (भोजपुर) के प्रधानाचार्य श्री राम नरेश शास्त्री जी अइनी आ संस्कृत पढे खातिर डॉ रामचन्द्र पाण्डेय जी कुछ विद्यार्थिन के मांग कइनी। संजोग निम्मन भइला पर भगवान छानि फ़ारि के मदद करेलें आ ओकर हर भूत हाँके लागेला। डॉ रामचन्द्र पाण्डेय जी सबसे पहिले शास्त्री जी के ‘हीरा प्रसाद ठाकुर’ के नाम देनी आ ओही घरी उहाँ के बाबूजी के बोला के गाई चरावे गइल हीरा जी के अपना दवाखाना मे बोलवनी। शास्त्री जी, हीरा जी से कुछ सवाल कइनी आ अक्षरशः सही-सही जवाब पवनी। शास्त्री जी खुस होके ठीक दुसरके दिन हीरा जी के अपना संस्थान मे बोला के नामांकन कइनी आ किताब-कापी किने खातिर रोपयो देनी।\nबिलाई के भागे सिकहर टूटल। हीरा जी के दोबारा पढ़ाई शास्त्री जी संस्थान मे होखे लागल। कबहीं खा के, कबहिं बिना खइले, कबहिं जेबी मे भूँजा लेके, कबहिं फाटल धोती, कबहिं फाटल कुरता पेन्हले हीरा जी संस्थान मे पहुँच जाईं। बाक़िर उहाँ के पढ़ाई जारी रखनी। शास्त्री जी के संस्थान मे दाखिला के साथे हीरा जी के शिक्षा के सफर परवान चढ़े लागल। बाक़िर एक-एक पइसा के मोहताज माई-बाबूजी के एकलौता बेटा हीरा जी के ई आठ बरीस परिश्रम,अभाव,तकलीफ आ दुख-दर्द के इंतहाँ के साथे उहाँ के धैर्य, संघर्ष आ संकल्प के साक्षी बनल। खुद पढ़ाई करत गाँव मे ट्यूसन पढ़ाके दस रोपया महीना अर्जित करे लगनी।ओह घोर संकट के घरी मे ऊ दस रोपया ,दस लाख के बरोबर साबित भइल। गवें-गवें घर के गाड़ी पटरी पर आवे लागल। उहाँ के ओही संस्थान से उत्तर मध्यमा,शास्त्री आ साहित्याचार्य के डिग्री ले लेनी। तब शास्त्री जी उहाँ के अवरू पसन्न से जाने-माने लगनी।हीरा जी के पढ़ाई के समय जवन दिक्कत आ ठोकर अइली सs ओकरा के कहे मे कलाम लजा जा तिया आ लाजो के लाज लागsता…।\nगाँव के कुछ लोग उहाँ के बाबूजी से कहसु, “का हो नन्हकू राजा! बेटा के संस्कृत काहे खातिर पढ़ावत तारा …? नाऊ से बाभन बने के मन बा का?\nबाक़िर उहाँ के बाबूजी मुड़ी लोगन के मुसुकाट जबाब देत रहीं, “हमरा केतनों दाढ़ी-बार काटे के परो,चाहे कतनों चिट्ठी-पतरी नेवते के परो,बाक़िर कवनो तरे हीरा के पढ़ा देबे के बा…. ।“\nखाना के अभाव मे कबों-कबों उहाँ के माई भगवानों देवी टोल-परोस से “भात-रोटी” माँगि के ले आवत रहीं, तब हीरा जी खा के इस्कूल जात रहीं। हीरा जी जब उत्तर मध्यमा मे पढ़त रहीं तबे उहाँ के बिआह हो गइल। उहाँ के घरनी धनेश्वरी देवी उहाँ के पढ़ावे खातिर अपना चढ़ाव पs के सभ गहना-गुरिया बेंची देली आ प्रतिज्ञा कइली, “हम अपना सवांग के पढ़ावे खातिर अपना देंहिं के रोइयाँ-रोइयाँ बेंचि देबि। बाक़िर कसहूं पढ़ा के मानबि…. ।“\nआ ठीक उहे भइल। “होनहार बीरवान के होत चीकने पात”, पूत क पाँव पलने मे चिन्हा जाला कि ई कवना टोपरा के होरहा होइहें। हीरा जी के व्यक्तित्व लइकाइयेँ से उजिआइल रहल। पुरनियाँ लोग क़हत रहीं, “पंछी मे कउवा, आदमी मे नउवा, घासि मे मोथा आ खाये मे चोथा।“ – साँचहुं एह चारो के जोड़ एह धरती पर नइखे। भिखारी ठाकुर के बाद बिहार से एगो दोसर भिखारी ‘हीरा प्रसाद ठाकुर’। विद्या के प्रभाव आ चमत्कार आदमी के जाति-पाँति के भेद-भाव से मुक्त क देला, जइसे हरदी मे चूना डालते टह-टह लाल रंग आ जाला। जब उहाँ के पढ़त रहीं पचरुखिया, ओही घरी से गाँव के बाभन लोग जजमनिका कमाये के उद्देश्य से अपना बाल-बच्चन के संस्कृत सिखावे खातिर हीरा जी के अपना घरे बोलावत रहीं। अपना खेवा-खरचा आ गरीबी के चलते उहाँ सभे के घरे जात रहीं। पर-पवनी होखे के चलते उहाँ सभे के मुंहजोरी ना करत रहीं। बाक़िर मने-मन क़हत रहीं, “ई उखी मुंहे राह लगावल भइल। ई तनिकों उचित नइखे। कहल गइल बा, “गुरु गृह पढ़न गए रघुराई,अल्प काल विद्या सब पाई…!”\nतब गाँव के लोगन के बोलबाजी गवें-गवें थिराये लागल। बरात मे अंगेया मांगे के बेरा बेटिहा के सवाल के जबाब देबे खातिर हीरा जी के लोग हाथी प बइठा के शौक से बराती ले जाये लगलें। बाह रे विद्या—! बेटा के बिआह ठीक होते लोग हीरा जी के सबसे पहिले बुक क लेत रहन। अपना गाँव खातिर हीरा जी साँचहूं के हीरा हो गइनी। हीरा जी के तेज होखे के चलते कबों-कबों शास्त्री जी से डांट भी सुने के परत रहे, “हीरा ! जतना तू पढ़े मे तेज बाड़s,ओतने गेंदा खेले में। हमार माथा काहे खउफ कइले बाड़s। अहथिर से चुपचाप होके अपना जगह पर बइठs….।“\nआचार्य के परीक्षा पास कइला के बाद उहाँ के रेल डाक सेवा मे सहायक के रूप मे रंगिया (आसाम) मे नौकरी मिल गइल। नव साल ओहिजा रहि के हीरा जी किउल आ गइनी। ओइजो चार बरिस बितवनी। एकरा बाद उहाँ के भोजपुर जिला के आरा मे आ गइनी। आ एहिजे से अवकाश प्राप्त कइनी। एहि बीचे मुंह-पेट जांति के आरा के अनाइठ मिल्की मोहल्ला मे एगो छोटहन घर बनवनी आ तब से रोहतास के ना बलुक आरा के हीरा हो गइनी।\nसमाज के बदलत देरी ना लागे। कवनो काम के होखे के खातिर कारण के होखल बहुते जरूरी मानल जाला। कारण के बिना कवनो काम क्के सिद्धि ना केहु के भइल बा, ना होला,ना होई। ठीक उही बात उहाँ के साथे भइल। बीतत समय के साथे नोकरियो मे हीरा जी बेमार हो गइनी। देहिं से एकदमे लाचार। चलल-फिरल एकदम मोसकिल हो गइल। नोकरी सालों छूटि गइल। नोकरी बचावे खातिर कसहूं बेटा हाथ पकड़ि के आर एस एस कार्यालय आरा ले जात रहन। हीरा जी स्थिति-परिस्थिति देखि उहाँ के घरनी सोरहों घरी लोर टपकावत रहीं। लाखों रोपेया के दवाई फेल हो चुकल रहे। तब हीरा जी ब्लड प्रेसर,हार्ट डिजिज़ आ शुगर से अतना लाचार हो गइनी कि अब उहाँ के भगवान लगे जाये के दिन गिने लगनी। ओह बिकट हालत मे ना जाने कइसे उहाँ के घरनी धनेश्वरी देवी के हिरदया मे द्रौपती लेखा लहर आइल, कइसे प्रेरित भइनी,के उनका के बतावल कि अपने आप एक दिन होत-पराते कहे लगली, “हमनिन के पाँच पूरनवासी के भलुनी धाम (रोहतास) मे कथा कहवाई जा। इहाँ के एकदमे ठीक हो जाइबि…..।“\nतब माई भुलनी किहाँ जाये खातिर बाल बच्चा समेत सभ लोग हाफन धुने लागल। पूरनवासी आइल। हीरा जी के बड़ बेटा अनिल जी आ घरनी धनेश्वरी देवी उहाँ के टाँगि-टूँगी के भुलनी धाम ले गइलें। पूरा सरधा से कथा भइल। दवाई से कवनो फइदा ना रहे एह से ऊ गवें-गवें घुटत गइल। माई के किरपा से हीरा जी उजिआये लगनी। पाँचवाँ पुरनमासी के कथा भइला के बाद उहाँ के घरनी देवल के चारों ओर परिक्रमा कइला के बाद भुलनी माई के चरण पकड़ि लेलीं आ साफ-साफ कहलीं, “हमार सवांग बहुते दुख सहs तारें। ले जाये के होखे त इनका के ले जाईं ना त सोरहो आना चंगा कs दीं। बड़ा मझधार मे पड़ल बानी। रउरा छोड़ि केहु अलम नइखे। राउर महिमा अपरंपार बा….।“\nओह समय हीरा जी के माई दुआरी प खड़ा होके घरनी के बतकही सुनत रहीं। हीरा जी के रोंआ-रोंआ कांपि गइल। तब उहाँ के कहनी, “चलs लोग बाहर आ कम्बल बिछावs लोग। हम गीत बनाइबि, सुनाइबि, तबे खाइल जाई …!”\nआ साँचो ठीक बीस मिनट मे एगो गीत माई भलुनी भवानी के प्रति बनि गइल। जब अपना सुरीला कंठ से हीरा जी माई के गीत अलपनी,ओइजा सोना झरे लागल। हलफ़ा कबरि गइल। परिवार के साथे अगल-बगल के लोग उहाँ के गीत सुनि के झूमि उठलें। उहे गीत जे बने के शुरू भइल कि प्रबंध काब्य,महाकाब्य,चम्पू काव्य, नाटक, गीत, उपन्यास, कहानी,गीता आ वेद तक उहाँ के भोजपुरी मे लिखी देनी।\nकवि रसूल हमजांतोव अपना उपन्यास ‘मेरा दगिस्तान’ मे लिखले बानी, “एक वृक्ष राह देखता है कि कब उस पर पक्षी घोंसला बनाएगा,एक घर प्रतीक्षा करता है कि कब दरवाजे पर दस्तक होगी और गद्य लगातार इन्तजार करता है कि कवि कब उसके पास आयेगा …।“ – अपना कठोर रंग रूप के मोलायम बनावे के इच्छा से गद्य हरदम कवि के खोज करेला। गद्य मे कवित्त के गुण आ गइला प सोना मे सोहागा लेखा ओकर सार्थकता पूरा हो जाला। संस्कृत के एगो वाक्य हs, “गद्यम कविनां निकषं वदन्ति।“ विद्वनन के मति-सम्मति से गद्ये कवि लोग के असली कसौटी हs। पद्य लिखे खातिर एगो अनुशासन के दायरा मे घेराइल रहे के परेला। टूक आ छन्द के रस्सी मे बन्हाइल रहल के चलते ऊ अपना मन के बात पसन से ना कहि पावेंलें। बाकि गद्य के मैदान मे अइला के बाद उनका एगो खुला आसमान आ फैलगर जमीन मिलि जाला। ओसहिं हीरा जी भोजपुरी साहित्य के मैदान मे आपण पहिला गीत संग्रह ‘रसमंजरी’ के साथे उन्नीस सौ चउरानबे में लांच कइनी। नव गो काव्य संग्रहन के प्रकाशित भइला के बाद उहाँ के गद्य के मैदान मे उतरनी। पहिले चारि गो नाटक के किताब ‘उभ-चुभ’, ‘कोरा-कागज’, ‘दुआर-दुआरे’ आ ‘बेटा बेचवा’ प्रकाशित भइल। ओकरा बादि पाँच गो उपन्यास ‘लाल चुनरी’, ‘खूबसूरत’, ‘चकाचक’, ‘बात-बात मे’, आ ‘दुनिया तोहे प्रणाम’ प्रकाशित भइल। फेरु उहाँ के कविता ओरी डेग बढ़वनी। उहाँ के आखिरी एह सई छब्बीसवाँ कविता के किताब ‘लव-कुश’ जनवरी दू हजार चउदह मे प्रकाशित भइल रहे। हीरा जी एह बात के पसन से गुनले रहीं कि भोजपुरी मे बच्चन खातिर बहुत कम लिखाइल बा। एह से उहाँ के बाल-साहित्य ढेर बाल-साहित्य ही लिखनी। उहाँ के गीतन मे बुद्धि आ राग के मणिकांचन संजोग बा। अनुभूति के अनुसार टटका अर्थवान बिम्ब, सटीक प्रतीक आ नया छंद उहाँ के गीतन के विशेषता बा। फिलवक्त के चिंता,प्रेम,प्रकृति आ लोक जीवन के प्रति गहिराह आस्था से उहाँ के गीत लबरेज बडुवे….।\nभारतीय रेल डाक सेवा के एगो छोटहन कर्मचारी भइला के बादोआपण सारा कमाई भोजपुरी के किताब छपवावे मे फूंकि देनी। उहाँ के परिवार के लोग किताब छपववला खातिर कतनों अनसासु,कुनमुनास भा टुनटान करसु, हीरा जी ओह लोग के थोरियो भ ना सुनत रहीं,सफा निझाट देत रहीं, “तोहरा लोग के रोपया से किताब नइखी छपवावत कि तोहनी लोग के आँखि लागsता। हमारा कमाई के रोपया लागsता आ तोहनी लोग के पेट बथsता। हई देखा एहनिन के अनेति। गाई बियात रहे आ बैल के कादो फाटत रहे। अपना कमाए-खाये के उपाय सोचs लोग। पोसि-पालि के तोहनी लोग के जवान कs देले बानी। भेंड़ि का जानि पुवरा के मरम। दारू-ताड़ी नइखी पियत। किताब, किताब हs। उहे हमरा के जिअवलसि आ आगे अमर राखी….।“ हीरा जि एके सांस मे सभ जाना के तड़िया देत रहीं।\nहीरा जी अपना आखिरी किताब ‘लव-कुश’ के समर्पण मे लिखले बानी, “हमरा राह नइखे खोजे के। होत पराते घर से निकल जाइला आ राति भइला पs आइला। कहीं प्रोग्राम देके,कहीं अनुदान मे किताब देके,लेखक-कवि लोग के इहाँ बइठि के अपना मन के शांत करीला।” आ साँचो अपना रचना के प्लाट के फिराक मे उहाँ के दिन भर शहर मे फेरी लगावतरहीं आ राति मे लिखत रहीं। ओइसने कवनो करमजरू दिन होई कि उहाँ से हमरा भेंट ना होत होई ना तs अक्सर मुलाक़ात होइए जात रहे। बाक़िर उहाँ से आखिरी पसनगर सबक हमरा अपना नोकरी से अवकाश प्राप्त कइला के बाद अपना सम्मान सह विदाई समारोह एकतीस अक्टूबर दू हजार तेरह के शोभी डुमरा स्कूल प भइल रहे। मंच प बइठल हीरा जी के देखि के हमरा से ना ठठाइल। पूछि देनी, “रउवा कइसे….?” एह से कि हम उहाँ के अपना बिदाइ समारोह मे आवे के नेवतले ना रहीं। ई सभ काम हमरा स्कूल के विज्ञान शिक्षक श्रीराम प्रसाद जी कइलें रहीं। जबाब मे हीरा जी खुलि गइनी, “जवना समारोह मे प्रख्यात कथाकार मिथिलेश्वर जी,वीर कुँवर सिंह विश्वविद्यालय के भोजपुरी आ हिन्दी के हेड डॉ अयोध्या प्रसाद उपाध्याय, जैन कालेज के हिन्दी के हेड डॉ रणविजय कुमार जी पधारले बानी,ओइजा हम कइसे पिछुआईं….? भुला के काहे बतिआवs तानी। नाऊ,बाभन आ घोड़ा के घुमले के मोल हs….।“\nबड़ा भींजा के जूता मरले रहीं हीरा जी। हम लजा गइनी। बाक़िर हमरा अजुवों इयाद बा, हमरा विदाई समारोह के विषय प्रवर्तन उहें के मुंहे भइल रहे आ आपण पांचि गो नया किताब ओह मोका प हमरा के देले रहीं।\nहीरा जी के किताबन के चरचा करे वाला, ओह तमाम समीक्षक, लेखक,कवि लोग के, उहाँ के पुरस्कृत करे वाला संस्थानन के, खास कs के डॉ अर्जुन तिवारी जी के हम तहे दिल से आभारी बानी,जे विश्वविद्यालय प्रकाशन, वाराणसी से प्रकाशित महाग्रंथ मे ‘भोजपुरी साहित्य के इतिहास’ मे हीरा प्रसाद ठाकुर के ‘कुँवर सिंह’ प्रबंध काव्यके चरचा कइले बानी।\nआखिर मे नियति से हीरा ठाकुर जी के बढ़न्ति ना देखल गइल आ तीन जनवरी दू हजार पनरह के साँझी के बेला मे गधबेर होते हीरा जी के अपना निठोर पंजा दबोचि के पंचतत्व मे विलीन कs देलसि। घुमत-फिरत एह दुनिया से उहाँ के चलि गइनी,लागsता कि भोजपुरी साहित्य खातिर मौलश्री के सुगंध चलि गइल। एगो व्यक्तित्व कवनो दूर क्षितिज के लालिमा मे विलीन हो गइल।\nभारतीय रेल डाक से अवकाश पवला के बाद कड़कड़ात घाम, झमाइल बरखा आ हाड़ कंपावत जाड़ से बेपरवाह होके स्कूल-कालेजन मे गांवे-गांवे जा के अपना गीतन से भोजपुरी के अलख जगावत रहीं आ छात्र-छात्रा के प्रोत्साहित करत रहीं। कतहिं ना जाईं त सांझि के बेरा आरा रेलवे स्टेशन के एक नंबर प्लेटफार्म पs आपन गीत सुना के जातरिन के मनोरंजन बिना पइसा के करत रहीं। उहाँ के गीतन के दू-चार पंक्ति रउवा अवलोकन खातिर एइजा लिखल हमरा जरूरी बुझता। देश प्रेम के अलख जगावत उहाँ के गावत रहीं-\n“आवs डेगे-डेग चलीं,आग-पाछ ना करीं।\nमति भुलाईं, अपना देशवा के फिर से जगाईं…।“\nझूठ आ लूट के बिना पूंजीवाद चलि नइखे सकत …! आ जेवना लोकतन्त्र के आधार पूंजीवाद होई ऊ लोकतन्त्र झूठ आ लूट से कबों मुक्त नइखे हो सकत। हीरा जी एकरो प कलम दउरवले बानी-\n“लूटs-लूटs भइया, आइल घोटाला के बहार।\nदेशवा के लूट भइया, प्रांतवा के लूट हो\nलूट लिह गंउवा आ जवार।\nकोटवा मे लूटs भइया, वोटवा मे लूटs हो।\nलूटि लिह दुखियन के बहार।\nउहाँ के गीत, कविता, कहानी, उपन्यास,महाकाव्य के बारे में जवन कुछ कहल जाऊ ऊ, ऊ सभ ऊँट के मुँह मे जीरा कहाई। उहाँ के किताब देश-विदेश के अंदाजन तीन सई पुस्तकालयन मे सुरक्षित रखाइल बा। देश भर के विभिन्न भोजपुरी संस्थानन से करीब बीसहन पुरस्कारन से उहाँ के सम्मानित कइल गइल बानी। हीरा जी ई साबित कs देले बानी किउड़ान खातिर पांखि के कवनो जरूरत नइखे, सिर्फ बरियार हौसला होखे तs शिखर भेंटाए मे देरी ना लागे। वास्तव मे ई दास्तान सिर्फ हीरा जी के कामयाबी के कहानी नइखे,ई जिनिगी के कठिन-कठोर इम्तहान से गुजरी के एगो लेखक कवि के भोजपुरी साहित्य खातिर बिनल सपना के साकार होखे के दस्तावेज़ बा, जवन उहाँ के असाधारण संघर्ष से तनिको बिखरे ना देनी।\nहीरा जी के व्यक्तित्व आ कृतित्व के एह आलेख के लिखवावे मे हमार सहयोग करे वाला उहाँ के छोटका बेटा कलाकार आ शिक्षक राजकुमार आ अनिल कुमार के खांचिन बधाई देत आ पाठक लोग के बेबाक प्रतिक्रिया के बाट निहारत एह आलेख के इतिश्री करs तानी…..।\nहीरा जी वीर रस के रहीं, श्रंगार रस के रहीं,करुण रस के रहीं,भक्ति रस के रहीं आ कि कवनो रस के ना रहीं, ई एगो यक्ष प्रश्न बनि के विद्वान लोग के सोझा खाड़ बा…!\nमहाबीर स्थान के निकट\nकरमन टोला,आरा -802301


टटका खबर : शनिचर, 25 जुलाई 2015 (दुपहरिया) – टटका खबर\nटटका खबर : शनिचर, 25 जुलाई 2015 (दुपहरिया)\nआजु शनिचर का दिने बिहार चहुँपल पीएम मोदी बिहार खातिर सौगात के पिटारा लेके आइल बाड़न आ 76 हजार करोड़ के योजना के शुुरुआत करे वाला बाड़न. उनुका साथे सरकारी कार्यक्रम में बिहार के मुख्यमंत्री नीतीश कुमारो मौजूद रहीहें मंच पर.\nपीएम बनला का बाद पहिला बेर बिहार आइल नरेन्द्र मोदी आ बिहार के मुख्यमंत्री एके मंच पर अइलन आ भाषण देत घरी एक दोसरा पर तंज कसल लोग. उमेद रहे कि मोदी बिहार पैकेज के एलान कर सकेलें बाकिर कइलन ना आ कहलन कि बिहार के पचास हजार करोड़ से अधिका के पैकेज दीहल जाई बाकिर सही समय पर. कहलन त ना बाकिर शायद इशारा दिहलन कि सही हाथ में! अपना भाषण में नीतीश कहलन कि उमेद बा कि अब पीएम बिहार पर धियान दीहें त पीएम कहलन बाकिर पिछला दस बरीस में बिहार खातिर केहु सोचल काहे ना!\nकारगिल विजय दिवस पर श्रीनगर में एगो स्मारक पर श्रद्धांजलि देत सेना प्रमुख जनरल दलबीर सिंह सुहाग कहलन कि अब सेना कबो कवनो दोसर कारगिल जइसल युद्ध ना होखे दी. मुख्य कार्यक्रम आजु शनिचर का दिने आ काल्हु अतवार के मनावल जाई.\nशनिचर का दिने सीबीआई के दिल्ली मुख्यालय में आग लाग गइल बाकिर ओकरा के जल्दिए काबू कर लीहल गइल. एह घटना में केहु घवाहिल नइखे भइल. आग एयरकंडीशनर में लागल रहुवे.\nसुप्रीम कोर्ट मुंबई के हत्यारा आ साल 1993 के बम विस्फोटन के दोषी याकूब मेमन के गोहार पर 27 तारीख के सुनवाई करी. याकूब चाहत बावे कि 30 जुलाई के ओकरा के लगावल जाए वाला फाँसी अबहीं टार दीहल जाव काहे कि ओकर दया याचिका महाराष्ट्र के राज्यपाल किहाँ अटकल बा. देश के सगरी मुस्लिमपरस्त नेता आ मीडिया वाले याकूब के बचावे खातिर अभियान जइसन छेड़ दिहले बाड़न.\nदिल्ली में सरकार चलावे में आपन नाकामी देखा चुकला आआपा पार्टी अब बिहार में भाजपा का खिलाफ चुनाव प्रचार करे वाला बावे. केजरीवाल के कहना बा कि दिल्लीए का तरह बिहारो में भाजपा हारी.\nदीघा सोनपुर रेल सह सड़क पुल के बाधा काल्हु रेलमंत्री सुरेश प्रभु आ बिहार के मुख्यमंत्री नीतीश कुमार का बीच बातचीत का बाद सलटे के उमेद जाग गइल बा. आर ब्लाक से ले के दीघा ले रेलवे के जमीन पर फोर लेन सड़क बनावे के बात तय हो गइल आ बिहार सरकार रेलवे के जमीन का बदला धन ना जमीन देबे के तइयार हो गइल.\nबियफे देर रात नीतीश कुमार अचके लालू का घरे चहुँप गइलन आ दुनू जने देर ले अपना में कुछ बतियावल. सुने में आवत बा कि नीतीश के ट्विट में लालू के भुजंग बतवला से नाराज लालू के मनावे खातिर गइल रहलन. बाद में लालू कहलन कि दुनू जने का बीच कवनो गलतफहमी नइखे.\nचाय के बकाया 32 रुपिया मांगे चहुँपल चायवाला पर नाराज होके एगो मशीनरी दुकान के मालिक ओकर पिटाई कर दिहलसि. अगल बगल के लोग ओकरा के कोशिश कइल त ओहू लोग से अझुराए लागल. बाकिर भीड़ के खीस देख बाद में फायरिंग करत भाग निकलल. बाद में चहुँपल पुलिस ओकरा मोटरसाइकिल के जब्त क लिहलसि आ गोली से घवाहिल एगो आदमी के अस्पताल में इलाज करावल गइल.\nछपरा सिवान रेल खण्ड पर बनवार ढाला का नियरा रेल लाइन टूटल देख के एगो चरवाहा ढाला पर जा के रेलकर्मचारी के खबर कइलसि जवना का बाद अमरनाथ एक्सप्रेस के लाल झंडी देखा के रोकल गइल आ गँवे गँवे पार करावल गइल आ बाद में टूटल लाइन के मरम्मत भइल.\nसारण जिला के अमनौर में तरवारा पूर्वी टोला के हरेन्द्र प्रसाद किहां नौकर उनुका आन्हर बेटी से बिआह रचा लिहलसि. मंदिर में भइल शादी में लड़िकी के परिवारो मौजूद रहल आ गाँवे में एक कट्ठा जमीन दे के दुनू के बसा दिहले बा.\nयूपी के मंत्री राममूर्ति वर्मा पर बलात्कार के आरोप लगावे वाली औरत अब अपना बयान से मुकर गइल बाड़ी आ मंत्री पर चलत मुकदमा अदालत से रद्द कर दीहल गइल.\nबलिया जिला के पड़सरा के ग्राम प्रधान के 19 बरीस पुरान एगो हत्या के मामिला में पाँच बरीस के जेल के सजा सुनावल गइल बा. प्रधान के बापो के तीन बरीस के सजा सुनावल गइल बा. बाकिर तीन गो अउर आरोपियन के बरी कर दीहल गइल बा.\nगाजीपुर में लूट के सात गो मोटरसाइकिल का संगे छह गो अपराधियन के पुलिस गिरफ्तार क लिहलसि बियफे का दिने. एकर जानकारी काल्हु शुक का दिने मीडिया के दीहल गइल.\nमिर्जापुर जिला के महुगढ़ पंचायत के छतरिहा बस्ती में हुंड़ार का हमला से तीन जने घवाहिल हो गइलें. एगो घर में बन्द क के ओकरा के पिंजरा में घेरे के कोशिशो कइलसि वन विभाग बाकिर ऊ उछाल मार के बहरा भाग गइल आ फेरू पकड़ में ना आइल.\nमऊ के सिटी मजिस्ट्रेट के आफिसे में बइठ के ओहिजे से गाहक फँसावे वाला फर्जी जेई के जिलाधिकारी पकड़ लिहलें आ ओकरा के जेल भेज दीहल गइल. पकड़ाइल आदमी भटकुँआ के अनीस हवे जे नक्शा पास करावे वगैरह के काम करावे के झाँसा देके लोग के बुड़बक बनावत रहुवे.\nयूपी के निलंबित आईपीएस आफिसर अमिताभ ठाकुर के दीहल मुलायम सिंह यादव का खिलाफ शिकायत के बेबुनियाद बतावत हजरतगंज थाना खारिज कर दिहलसि. आ ई त अमिताभो ठाकुर के उमेद ना रहल होखी कि यूपी के कवनो पुलिस अधिकारी मुलायम सिंह यादव का खिलाफ शिकायत के सही मान ली. पुरान कहावत ह कि जवना थरिया में खाइल जाला ओकरा में छेद ना कइल जाव.\nन्यूजहंट पर खबर आवे में समय लागेला एहसे रउरा सभे से निहोरा बा कि टटकाखबर tatkakhabar.com पर जाए के आदत डाल लीं.\nTags: News in Bhojpuri, केजरीवाल, टटका खबर, नरेन्द्र मोदी, नीतीश कुमार, बिहार विधानसभा चुनाव, भोजपुरी में खबर., मुलायम सिंह यादव\n«« टटका खबर : शुक, 24 जुलाई 2015 (अबेर)\nटटका खबर : शनिचर, 25 जुलाई 2015 (अधरतिया) »»


टटका खबर, मंगल, ८ जून – Anjoria\nजून 8, 2010 news in bhojpuri, टटका खबर\nडुमरियागंज विधानसभा उपचुनाव में भाजपा दूसरा नम्बर पर\nडुमरियागंज विधानसभा सीट के उपचुनाव में बसपा के जीत त तय रहे बाकिर दूसरा जगहा पर के रही ई देखे लायक रहे. पिछला बेर दूसरा जगहा पर रहल सपा चउथा जगहा पर चल गइल. डा॰अयूब के पीस पार्टी के मौजूदगी सबकर आकलन खराब कर दिहलस आ तीसरका जगहा पर रहल. ई सीट बसपा के मलिक तौफीक अहमद का मौत से खाली भइल रहे आ अब बसपे के खातून तौफीक ओहिजा के विधायिका चुन लिहल गइली.\nजमशेद अशरफ पार्टी आ विधानसभा से इस्तीफा दिहले\nबिहार के पूर्व उत्पाद आ मद्य निषेध मंत्री जमशेद अशरफ आखिरकार जदयू के सदस्यता आ विधानसभा सीट से इस्तीफा भेज दिहले. उनकर आरोप बा कि डा॰एजाज अली का सीट पर कवनो अल्पसंख्यक के टिकट ना दे के जदयू ओकरा से धोखा कइले बा. इहो कहलन कि अपना विभाग के घोटाला के जाँच करावे के माँग कइलन त उनकरे कुर्बानी दे दिहल गइल. जदयू से उनकर इस्तीफा मान लिहल गइल बा. पार्टी के बयान आइल बा कि व्यावहारिक रुप से ऊ पार्टी से पहिलही नाता तूड़ चुकल रहले.\nपेट्रो उत्पाद के दाम बढ़ावे के कोशिश नाकाम रहल\nराकांपा के शरद पवार आ तृणमूल के ममता बनर्जी का गैर हाजिर रहला का चलते प्रणव मुखर्जी के अध्यक्षता वाला मंत्री समूह कवनो फैसला ना ले सकल. सरकार पूरा कोशिश में बिया कि पेट्रोलियम मूल्य पर सरकारी नियन्त्रण हटा लिहल जाव आ ओकर दाम बाजार का भरोसे छोड़ दिहल जाव. बतावल जात बा कि कांग्रेस पार्टीओ सरकार के तर्क से सहमत नइखे. ओकरो अपना जनसमर्थन में होखे वाला नुकसान के अनेसा बा. ममता त खुलेआम एकरा विरोध में बाड़ी, बाकिर शरद पवार मुंबई में अस्पताल में भरती रहला का चलते ना आ पवले.\nनगरपालिका चुनाव में ई वोटिंग के अनुमति मिलल\nगुजरात सरकार अपना इहां होखे वाला नगरपालिका चुनाव खातिर इंटरनेट भा मोबाइल से वोट देबे के अनुमति दे दिहलस. बस जिला कलेक्टर भा निर्वाचन अधिकारी का सामने एगो फार्म भरे के पड़ी. मतदान केन्द्रो पर जा के लोग वोट दे सकी. कांग्रेस एह फैसला के अलोकतांत्रिक बतवले बिया काहे कि एहसे चुनाव के गोपनीयता खतम हो जाई आ वोट खरीदल बेचल शुरु हो जाई.\nसुपर ३० में शामिल होखे खातिर पूर्वांचल के मौका\nआईआईटी में प्रवेश दिलवावे खातरि मशहूर बिहार के सुपर ३० प्रमुख आनन्द कुमार कहले बाड़न कि १३ जूनके गोरखपुर में, २२ जून के कानपुर में, आ २७ जून के बनारस में प्रवेशपरीक्षा लिहल जाई जवना में कवनो राज्य के गरीब परिवार के विद्यार्थी शामिल हो सकेले. एह साल से सुपर तीस में साठ गो विद्यार्थियन के प्रवेश लिहल जाई आ ओह लोग के कोचिंग का दौरान रहे खाये पढ़े के सगरी खरचा कोचिग उठाई. सुपर ३० अपना शत प्रतिशत रिजल्ट का चलते चर्चा में रहेला.\nप्रधानमंत्री का उड़ान का चलते दिल्ली हवाई अड्डा करीब पौन घंटा ले बन्द रहल\nप्रधानमंत्री मनमोहन सिंह के श्रीनगर यात्रा खातिर दिल्ली के हवाई अड्डा पीक समय में पौन घंटा तक दोसरा हवाई जहाजन खातिर बन्द रहल. सबेर दस से साढ़े दस का बीच २७ गो आगमन होखे वाला रहे जवना में अधिकतर के इन्तजार करे के पड़ल आ सात गो आगमन के डायवर्ट कर दिहल गइल. ऊ हवाई जहाज जयपुर भा अमृतसर में उतारल गइल. हवाई कंपनी पू्व जानकारी के मांग करे ली सँ जवना के सुरक्षा कारण से ना दिहल जा सके.\nअब नेशनल एकाडेमिक डिपाजिटरी बनी\nशेयर सर्टिफिकेट के डीमैट कइला का बाद होखे वाला सुविधा से सीख लेत केन्द्रीय मानव संसाधन विभाग अब नेशनल एकाडेमिक डिपाजटरी बनावे के योजना बनावत बिया. सगरी विद्यालय आ विश्वविद्यालय अपना विद्यार्थियन के शैक्षणिक प्रमाणपत्र ओकरा किहाँ जमा कर दीहें. जब कवनो विद्यार्थी के जरुरत पड़ी आपन प्रमाणपत्र ओह डिपाजिटरी से ले सकी. एह योजना का बाद सर्टिफिकेटन में होखे वाला फर्जीवाड़ा खतम हो जाई.\nआईपीएल घोटाला का चलते शरद पवार के इस्तीफा खातिर दबाव\nभाजपा, शिवसेना, आ माकपा पूरा जोर लगवले बाड़े कि प्रधानमंत्री अपना मंत्रीमण्डल से शरद पवार के हटा देस अगर ऊ इस्तीफा नइखन देत. कांग्रेस तय कइले बिया कि एह पचड़ा में ऊ ना पड़ी आ शरद पवार क४ पार्टी एह समस्या से अपने निबटे.\nशेयर बाजार धराशायी, रुपया के दाम गिरल\nकाल्हु शेयर बाजार में ३३७ अंक के गिरावट भइल, रुपिया के दाम में ४६ पइसा के कमी हो गइल. बाकिर एह सब का बीच आरकाम के शेयर में पौने पाँच फीसदी के इजाफा भइल. दोसरा खबर में बतावल गइल बा कि म्यूचुअल फंड के चार लाख निवेशक कम हो गइल बाड़े.\nएशिया कप टीम से युवराज के बाहर राखल गइल\nसचिन तेंदुलकर त अपने इच्छा जाहिर कइले रहले कि उनका के एशिया कप में शामिल ना कर के आराम करे के मौका दिहल जाव बाकिर खराब प्रदर्शन करे का चलते युवराज सिंह के नइखे राखल गइल. युसुफ पठानो के बाहरे राखल गइल बा. टीम के कप्तान धोनी, उपकप्तान सहवाग रहीहें. बाकी टीम में गौतम गंभीर, विराट कोहली, सुरेश रैना, रोहित शर्मा, रविन्द्र जडेजा, हरभजन सिंह, प्रवीण कुमार, जहीर खान, आशीष नेहरा, प्रज्ञान ओझा, असोक ढिंढा, आर अश्विन आ सौरभ तिवारी के शामिल कइल गइल बा.


Staggering electoral incident and political skirmish in Bengal before Assembly Election 2021 Bhojpuri Bhojpuri Spl: बंगाल में चौंका देबे वाली चुनावी घटना आ राजनीतिक घमासान– News18 Hindi\nBhojpuri Spl: बंगाल में चौंका देबे वाली चुनावी घटना आ राजनीतिक घमासान\nचुनाव आयोग (Election Commission) स्पष्ट रूप से घोषणा क दिहलस कि मुख्यमंत्री ममता बनर्जी (Mamata Banerjee) के गोड़ में नंदीग्राम में जौन चोट लागल ऊ एगो हादसा रहल ह. चुनाव आयोग के दूनो पर्यवेक्षक दीदी पर हमला के सिलसिला में आपन अलग-अलग रिपोर्ट सनीचर के जमा क देले रहुए लोग.\nLast Updated : March 15, 2021, 17:58 IST\nबंगाल में दू दिन का भीतर समाचार विश्लेषण के परिदृश्य बदलि गइल बा. रउरा सब के कई गो बात एके संगे बतावे के परी. चोट लगला के चारे दिन बाद 14 अप्रैल के ममता बनर्जी चुनावी मैदान में फेर उतरि गउवी. ऊ व्हीलचेयर पर बइठि के रोड शो करतारी. ममता बनर्जी के ई रोड शो5किलोमीटर लंबा रहुए जौन पार्क स्ट्रीट से शुरू भउवे. चुनाव आयोग राज्य के मुख्य सचिव अलापन बंद्योपाध्याय आ खुद चुनाव आयोग के दू गो पर्यवेक्षक लोगन के अलग-अलग रिपोर्ट के आधार पर घोषणा कइले बा कि ममता बनर्जी पर केहू हमला नइखे कइले. हमला के कौनो सबूत नइखे मिलल.\nचुनाव आयोग स्पष्ट रूप से घोषणा क दिहलस कि मुख्यमंत्री ममता बनर्जी के गोड़ में नंदीग्राम में जौन चोट लागल ऊ एगो हादसा रहल ह. चुनाव आयोग के दूनो पर्यवेक्षक दीदी पर हमला के सिलसिला में आपन अलग-अलग रिपोर्ट सनीचर के जमा क देले रहुए लोग. रिपोर्ट में बा कि मुख्यमंत्री ममता बनर्जी के घायल भइल महज एगो दुर्घटना रहल ह ना कि सोचल समझल हमला भा साजिश. विशेष पुलिस पर्यवेक्षक विवेक दुबे आ विशेष पर्यवेक्षक अजय नायक निर्वाचन आयोग के सनीचर के सांझि खान आपन- आपन रिपोर्ट दे जमा क देले बा लोग.\nओने ममता बनर्जी के चोट लगला के बारे में राज्य के मुख्य सचिव अलापन बंद्योपाध्याय जौन पहिला रिपोर्ट चुनाव आयोग के लगे जमा करुअन, ओसे चुनाव आयोग संतुष्ट ना रहुए. ओमें कइ गो जानकारी स्पष्ट ना रहे. मुख्य सचिव भीड़ के दबाव, तंग सड़क, सड़क के एकदम किनारे लोहा के खंभा, दरवाजा के झटका से बंद भइल, ममता बनर्जी के बाहर निकलल गोड़ के घायल भइल जइसन कई गो अइसन बात लिखले रहले कि जौना से कौनो निर्णय पर पहुंचल बहुत मुश्किल रहुए. मुख्य सचिव के रिपोर्ट से ईहो पता ना चलत रहुए कि नंदीग्राम में ममता बनर्जी के पैर में लागल चोट हादसा रहुए कि हमला.\nपुलिस रिपोर्ट के आधार पर मुख्य सचिव, निर्वाचन आयोग के जौन रिपोर्ट देले बाड़े ओमें प्रत्यक्षदर्शियन के बयान भी अलग-अलग तरह के रहुए. ओसे कुछ समझे में नइखे आवत. ए बारे में भी स्पष्ट सबूत नइखे कि कार के दरवाजे के धक्का मारल बा. एह तरह के कौनो वीडियो चुनाव आयोग के नइखे मिलल. चुनाव आयोग मुख्य सचिव के पहिला रिपोर्ट के खारिज क दिहुए. त राज्य के मुख्य सचिव अलापन बंद्योपाध्याय आपन रिपोर्ट दोबारा जमा करुअन. तब जाके चुनाव आयोग मुख्यमंत्री के चोट लगला के बारे में आपन फैसला सुनउवे. चुनाव आयोग एगो अउरी काम कइले बा- राज्य के सुरक्षा व्यवस्था के डॉयरेक्टर विवेक सहाय आ पूर्व मेदिनीपुर के पुलिस सुपरिंटेंडेंट (एसपी) प्रवीण प्रकाश के पद से हटा के एह दूनों जाना के सस्पेंड क देले बा. विवेक सहाय पर चुनाव आयोग कारवाई करेके कहले बा. कहले बा कि मुख्यमंत्री के जेड प्लस सुरक्षा में रहते हुए चोट कइसे लागि गइल.\nतृणमूल कांग्रेस के समर्पित कार्यकर्ता कहतारन स कि घायल शेरनी ज्यादा खतरनाक होले, दीदी के ललकार दूर तक जाई l घायल भइला का दू दिन बादे चुनाव के गंभीरता देखि के दीदी डाक्टरन पर दबाव डालि के अस्पताल से व्हील चेयर पर निकलुई. चुनाव प्रचार ह्वील चेयरे पर बइठि के कर रहल बाड़ी. ममता बनर्जी पदयात्रा के पहिले कहुई कि हमार पार्टी आपन लड़ाई जारी राखी, हमनी का निडर होके लड़बि जा, अबहियों हमरा काफी दर्द होता. बाकिर हम बंगाल के लोगन के दर्द ज्यादा महसूस करतानी. हम अपना जमीन के एह लड़ाई में बहुते नोकसान उठवले बानी आ हम अउरी अधिका पीड़ित होखबि, तबो हम लड़बि. हम डरपोक लोगन के सामने कभी ना झुकबि.\nएने अवैध कोयला खदान के खोदाई के मामला में सनीचरे के सीबीआई मुख्यमंत्री ममता बनर्जी के भतीजा अभिषेक बनर्जी के साढू भाई अंकुश अरोड़ा, साली माने अंकुश के पत्नी मेनका गंभीर आ ससुर पवन अरोड़ा के पूछताछ खातिर बोलवले बिया. कुछे दिन पहिले अभिषेक के पत्नी रुजिरा नरुला बनर्जी आ साली मेनका गंभीर से सीबीआई पूछताछ क चुकल बिया. अभिषेक बनर्जी डायमंड हार्बर लोकसभा सीट से लोकसभा सांसद हउवन. सीबीआई, चिटफंड घोटाला में तृणमूल कांग्रेस के राज्य सभा सांसद मानस भुंइया से पूछताछ के बाद शुक का दिने बंगाल के शिक्षा मंत्री पार्थ चटर्जी के बोलउवे. ओने प्रवर्तन निदेशालय तृणमूल के नेता मदन मित्र के पूछताछ खातिर बोलउवे. तृणमूल कहतिया कि ई बदला के राजनीति ह. सीबीआई तृणमूल कांग्रेस के एह नेता लोगन से कहले बिया कि ऊ लोग सीजीओ कांप्लेक्स स्थित ओकरा कार्यालय में आवसु लोग आ आई कोर चिटफंड घोटाला का संबंध में पूछताछ के जबाब देसु लोग.\nआरोप बा कि सन 2011 में आई कोर नामक चिटफंड कंपनी के एगो कार्यक्रम में पार्थ चटर्जी एगो कार्यक्रम में मंच पर मानस भुइयां का संगे बइठल रहले आ आई कोर कंपनी के प्रशंसा कइले रहले. पार्थ चटर्जी ओह घरी उद्योग मंत्री रहले आ भुइयां सिंचाई मंत्री. तृणमूल कांग्रेस के ई दूनो नेता कहता लोग कि कौनो कार्यक्रम में शामिल भइला से केहू घोटाला में शामिल ना हो जाला. आई कोर चिट कंपनी पर सेबी के नजर परल त ओकरा शक भइल. सेबी तुरंते आदेस दिहलस कि आई कोर ग्रुप लोगन से पइसा जमा कइल तत्काल बंद करो. सेबी आई कोर के बंद क दिहलस. कांग्रेस नेता सचिन पाइलट आई कोर ग्रुप के बात संसद में उठवले रहले.\nओने दू दिन पहिले भारतीय जनता पार्टी (भाजपा) के प्रत्याशी शुभेंदु अधिकारी के नंदीग्राम विधानसभा सीट खातिर नामांकन के पर्चा भरला का बाद राजनीतिक सरगर्मी अउरी तेज होखल जाता. उनुका साथे तीन गो केंद्रीय मंत्री- स्मृति इरानी, बाबुल सुप्रियो आ धर्मेद्र प्रधान मौजूद रहुए लोग. स्मृति इरानी भाजपा के अग्नि कन्या मानल जाली. अमेठी से राहुल गांधी के हरावला का बाद उनुकर महत्व अउरी बढ़ि गइल. बंगाल में ममता बनर्जी के खिलाफ उनुकर तेवर भाजपा के पसंद परेला. भाजपा मानतिया कि नंदीग्राम में उनुकर उपस्थिति फेर एगो कौंध पैदा करी.\nनंदीग्राम में एगो जनसभा में स्मृति इरानी कहुई कि हम दीदी (ममता बनर्जी) से पूछे आइल बानी कि कौना बेटी के वोट देबे के बा? 80 साल के बुजुर्ग महिला के के पिटले बा? भाजपा कार्यकर्ता लोगन के हत्या के कइले बा? दुर्गा माता के मूर्ति विसर्जन आ सरस्वती पूजा के अनुमति के ना देला? जब दीदी नंदीग्राम आके “खेला होबे” कहेली त एकर माने का भइल? स्मृति इरानी सवालन के झड़ी लगा दिहुई. एकरा पहिले 10 मार्च के एह सीट से तृणमूल कांग्रेस (टीएमसी) प्रत्याशी मुख्यमंत्री ममता बनर्जी नामांकन कइए चुकल बाड़ी. पत्रकारन से शुभेंदु कहुअन कि विकास के नांव पर चुनाव होई आ भगवान उनकरा संगे बाड़न. सुरुए से शुभेंदु अधिकारी अपना के भूमिपुत्र कहतारे. त लड़ाई रोचक मोड़ पर आ गइल बिया. नंदीग्राम में मतदान एक अप्रैल के बा. माने 15 दिन बादे नंदीग्राम में वोट परी.\nओने चुनाव आयोग ममता बनर्जी के जख्मी भइला पर तृणमूल कांग्रेस के आरोप के बहुत कड़ा जबाब देले बा. तृणमूल कांग्रेस चुनाव आयोग पर आरोप लगउवे कि ऊ चुनाव का नांव पर कानून व्यवस्था अपना हाथ में लेले बा आ पुलिस महानिदेशक (डीजीपी) आ एडीजी माने अतिरिक्त महानिदेशक (कानून व्यवस्था) के ट्रांसफर क देले बा. एही से ममता बनर्जी पर हमला भइल ह. चुनाव आयोग जबाब देले बा कि ई त चुनाव आयोग के गठन आ कार्यकलाप पर सवाल उठावल भइल. नंदीग्राम में मुख्यमंत्री के चोट लागल निश्चिते दुर्भाग्यपूर्ण बा आ एकर जांच होता. बाकिर ई कहल कि चुनाव आयोग पूरा कानून व्यवस्था अपना हाथ में ले लेले बा, गलत बा. चुनाव आयोग चुनाव का समय रोजमर्रा के रूटीन कानून व्यवस्था ना देखेला. चुनाव आयोग ओह कानून के ना बदलेला जौन मुख्यमंत्री एप्रूव कइले बाड़ी, आदेश देले बाड़ी.\nआ ई कहल कि एगो खास राजनीतिक पार्टी के निर्देश पर चुनाव आयोग तबादला कइले बा, गलत बा. संविधान के अनुच्छेद 324 में चुनाव आयोग के अधिकार के बारे में स्पष्ट बतावल बा कि चुनाव आयोग चुनाव व्यवस्था के देख-रेख, नियंत्रण आ निर्देश दी. ई भारतीय संविधान के मूलभूत आधार आ ताना- बाना ह. चुनाव आयोग आगे कहता कि आयोग के विशेष पर्यवेक्षक अजय नायक आ विवेक दूबे के निर्देश पर ही डीजीपी आ एडीजी (लॉ एंड आर्डर) के ट्रांसफर कइल गइल बा. एह आरोप पर कि चुनाव आयोग ट्रांसफर का पहिले राज्य सरकार से ना पुछलसिह, चुनाव आयोग लिखले बा कि ई चुनाव आयोग के कानूनी बाध्यता नइखे. चुनाव आयोग कहले बा कि ई आरोप कि चुनाव आयोग एगो खास पार्टी के दिशा निर्देश पर चलता, दुर्भाग्यपूर्ण बा.\nओने नंदीग्राम में ओइजा के नागरिक दीप शंकर दास कहतारे कि ममता बनर्जी के जब चोट लगुए त ऊ अपना फेसबुक पर ऊ लाइव प्रसारण करत रहुअन. उनुका आंखी के सोझा दीदी गाड़ी के दरवाजा खोलुई दरवाजा जाके एगो साढ़े तीन फुट से तनी कम ऊंट खंभा से टकरउवे आ वापस जोर से ममता बनर्जी के गोड़ पर चोट करुए. एही से उनका बांया पैर के हड्डी में गंभीर चोट आइल बा. केहू हमला नइखे कइले. ओह समय सेक्युरिटी के लोग मौजूद रहुए. दीप शंकर दास 34 मिनट के वीडियो बनवले बाड़े. लेकिन ममता बनर्जी के आरोप बा कि उनुका पर हमला भइल बा. ममता बनर्जी अब धीरे- धीरे स्वस्थ होतारी. बाकिर पूरी तरह स्वस्थ होखे में उनुका समय लागी.\nयशवंत सिन्हा तृणमूल कांग्रेस में, उनकर कौनो असर नइखे\nअटल बिहारी वाजपेयी सरकार में वित्त आ विदेश मंत्री रहि चुकल यशवंत सिन्हा 13 मार्च के कोलकाता में तृणमूल कांग्रेस में शामिल हो गउवन. सन 2014 में नरेंद्र मोदी के प्रधानमंत्री बनला का बाद से यशवंत सिन्हा भाजपा से नाराज़ चलतारे. एही नाराज़गी के दौरान ऊ पार्टी छोड़ले रहले. यशवंत सिन्हा के बेटा जयंत सिन्हा अबहियों भाजपा में बाड़े आ झारखंड के हजारीबाग लोकसभा सीट से सांसद बाड़े. मोदी सरकार के पहिला कार्यकाल में ऊ मंत्री भी रहले. यशवंत सिन्हा प्रधानमंत्री नरेंद्र मोदी पर लगातार हमला बोलत रहले ह. अब तक अइसन नइखे लागत कि उनकरा तृणमूल कांग्रेस में शामिल भइला से बंगाल विधानसभा चुनाव में कवनो असर पड़ी. अइसहूं यशवंत सिन्हा आउट डेटेज नेता बाड़े. तृणमूल कांग्रेस में शामिल होखे से पहिले यशवंत सिन्हा ममता बनर्जी से उनका घरे भेंट करुअन. मुलाक़ात के बाद सिन्हा केंद्र सरकार पर हमलावर बयान दिहुअन.\nबंगाल में संयुक्त किसान मोर्चा के इंट्री\nदिल्ली के किसान आंदोलन में बंगाल के किसानन के हिस्सेदारी ना रहल ह. वजहें ई बा कि एइजा न्यूनतम समर्थन मूल्य कौनो मुद्दा ना रहल ह. एकरा अलावा एइजा बड़ किसान नइखे लोग. एह परिस्थिति में नंदीग्राम में संयुक्त किसान मोर्चा के सभा के पूरा जिम्मेदारी सत्तारूढ़ तृणमूल कांग्रेस पर बा. बंगाल के सबसे प्रमुख आंदोलनन में से पहिला नंदीग्राम आ दूसरा सिंगूर रहि चुकल बा. किसानन के जमीन अधिग्रहण के खिलाफ एही दूनों जगहन पर आंदोलन जोर पकड़ले रहे. नंदीग्राम में संयुक्त किसान मोर्चा के महापंचायत भइल ह. राकेश टिकैत भाषण दिहले ह आ कहले ह कि किसान आंदोलन के केहू ना रोक सकेला. आंदोलन के जगह पर पक्का मकान बनाइब जा ताकि आंदोलनकारी ओइजा रहि सक सन. (लेखक विनय बिहारी सिंह वरिष्ठ पत्रकार हैं.)